ועדת הכנסת, כנסת 20, פרוטוקול מספר 229, 2017-03-15 09:00

יואב קיש: בוקר טוב לכולם, אני מתכבד לפתוח את הדיון.

יואב קיש: אפתח בכמה מילים שלא קשורות לעניין, אני רואה השמצות ושקרים שטוענים כאילו ועדת הכנסת לא עובדת.

יואב קיש: אז אני אומר בצורה הכי ברורה שוועדת הכנסת עובדת, פועלת.

יואב קיש: אנחנו היום בדיון מאוד חשוב ורגיש, אתמול היה דיון אחר מאוד חשוב ורגיש.

יואב קיש: היו דיונים נוספים על הצעות חוק.

יואב קיש: ועדת הכנסת עובדת ועושה ככל יכולתה לעזור לקואליציה להעביר את סדר היום שלה.

יואב קיש: דבר שני, אנחנו בדיון לא רגיל שלא קורה הרבה בכנסת, אני לא יודע מתי בפעם האחרונה התקיים דיון כזה.

יואב קיש: זה דיון כואב, דיון מצער.

יואב קיש: חברת הכנסת אורלי לוי אבקסיס, שהיא גם ידידה ואני מעריך אותה מאוד ומעריך את הפעילות הפרלמנטרית שלה, נמצאת בצד האחד ובצד השני בקשה של סיעת ישראל ביתנו, סיעה ששותפתה בקואליציה וגם שם יש חברים מאוד טובים ואנשים שאני מאוד מעריך.

יואב קיש: אנחנו נבחן את העניין לגופו של דבר.

יואב קיש: נשמע את הצדדים, יש את הבקשה של חבר הכנסת אילטוב כנציג הסיעה, נשמע את חברת הכנסת לוי מתייחסת לעניין ונצטרך להחליט.

יואב קיש: אני אומר שוב, ההחלטה לא תהיה קלה, מדובר בחברים בבית, זו לא החלטה שנעשית פה כל יום.

יואב קיש: כל מה שלא נעשה, יש לזה משמעות כבדה לעתידה הפוליטי של חברת הכנסת אורלי לוי אבקסיס.

שלי יחימוביץ': לא חייבים להחליט - - -

יואב קיש: אני אומר שזו החלטה כבדה.

יואב קיש: מצד שני אי-אפשר להתעלם מזכויות של סיעה בכנסת והרצון של הסיעה להוביל אג'נדה, אנחנו נבחן את זה.

יואב קיש: נשמע את הדברים ונחליט.

יואב קיש: היה חשוב לי להבהיר את הדברים.

יואב קיש: הדיון הוא עם סדרי דיון מיוחדים.

יואב קיש: מי שנמצא פה כדי להצביע צריך להיות לפחות 50% מזמן הדיון.

יואב קיש: נעשה רישום של השמות ומי שייעדר מהדיון ולא יהיה נוכח ב-50% ממנו, לא יוכל להצביע.

יואב קיש: אני אומר את זה לחברי הכנסת, שיבינו שזו המשמעות.

יואב קיש: נתחיל עם היועץ המשפטי של הכנסת, אחריו נשמע את חבר הכנסת אילטוב כמי שביקש את הדיון בעניין ואחריו תתייחס חברת הכנסת אורלי לוי.

יואב קיש: מי שירצה לדבר מחברי הכנסת, שירשם אצל מנהלת הוועדה.

יואב קיש: בבקשה היועץ המשפטי.

איל ינון: כבוד היושב-ראש, חברי הוועדה הנכבדים.

איל ינון: בפני הוועדה מונחת בקשתו של יו"ר סיעת ישראל ביתנו חה"כ רוברט אילטוב, לקבוע כי חברת הכנסת אורלי לוי אבקסיס פרשה מסיעת ישראל ביתנו, בהתאם לסעיף 6א' לחוק-יסוד: הכנסת.

איל ינון: כזכור עם הצטרפותה של סיעת ישראל ביתנו לקואליציה הודיעה חברת הכנסת לוי אבקסיס כי היא אינה מצטרפת לקואליציה וכי תפעל מכאן ואילך על-פי צו מצפונה, כלומר, כי אינה רואה עצמה מחויבת להחלטת הסיעה להצטרף לקואליציה, על כל השלכותיה של החלטה שכזו.

איל ינון: לאור העובדה כי להכרזה על חבר כנסת כפורש ישנן משמעויות מרחיקות לכת לגבי אותו חבר כנסת, הדיון בעניין זה הוא דיון מעין-שיפוטי, שחלים בו סדרי דיון מיוחדים, ובכלל זה זכות טיעון לחבר הכנסת וזכות השתתפות בהצבעה רק למי שנכח בישיבה ולפחות במחצית ממשכה.

איל ינון: החוק אף קובע כי החלטת ועדת הכנסת תתקבל רק לאחר שהוועדה בדקה את העובדות הנוגעות לפרישה ומצאה כי התקיימו דרישות סעיף 6א', כלומר השיקולים לא יכולים להיות אך ורק שיקולים פוליטיים, אלא על ההחלטה להיות מבוססת ועניינית.

איל ינון: אופן יישומו של סעיף 6א' לחוק-יסוד: הכנסת העוסק בפרישה מסיעה, מעורר את השאלה מהו היחס והאיזון הנכון בין היותו של חבר הכנסת שליח של מפלגה וחלק מסיעה בכנסת, לבין היותו נבחר ציבור שרשאי להביע את עמדותיו שלו ולהצביע בהתאם למצפונו והשקפתו.

איל ינון: מתח בסיסי זה הוא מאבני היסוד של המשטר הפרלמנטרי והדבר מוכר היטב לכולכם, כאשר מחד גיסא, חברי הכנסת אינם נבחרים בבחירות אישיות וישירות, אלא במסגרת רשימה המוגשת על ידי מפלגה במטרה לייצגה בכנסת.

איל ינון: גם חלק ניכר וחשוב מהכלים הפרלמנטריים הינם כלים סיעתיים ואינם מצויים בשליטת חבר הכנסת הבודד.

איל ינון: זאת ועוד, כוחה של סיעה, בין אם היא בקואליציה ובין אם היא באופוזיציה, נובע במידה רבה - חבר הכנסת ביטן, פה אתה תהנה לשמוע אותי – נובע במידה רבה מיכולתה להציג חזית אחידה בכנסת, במיוחד בנושאים בעלי חשיבות.

איל ינון: לכן, מצב שבו כל חבר כנסת "עושה שבת לעצמו" ופועל ומצביע באופן שיטתי תוך התעלמות מהחלטות הסיעה, עומד לכאורה בניגוד לכלל המסדר של המערכת הפוליטית-פרלמנטרית שלנו.

איל ינון: מאידך גיסא, לחברי הכנסת, כבודדים, נתונה הזכות החשובה ביותר מבין הזכויות הפרלמנטריות, היא זכות ההצבעה במליאת הכנסת, אותה לא ניתן לשלול, ובסופו של יום הצבעתו של חבר הכנסת, אף אם בניגוד לעמדת סיעתו, היא הצבעה כשרה לכל דבר ועניין.

איל ינון: לצד זכות ההצבעה, קיימים גם לא מעט כלים פרלמנטריים אישיים שאינם תלויים בסיעה.

איל ינון: ומעל לכל אלה עומדת לחבר כנסת זכות היסוד להתבטא באופן חופשי בעניינים פוליטיים, גם אם עמדתו אינה עולה בקנה אחד עם עמדת הסיעה, וכוללת ביקורת נגד הסיעה וראשיה.

איל ינון: על המתח המובנה הזה יש להוסיף שני רציונליים נוספים הרלבנטיים לענייננו, ושאותם ראה המחוקק לנגד עיניו.

איל ינון: האחד, הוא הרצון שלא לפצל את הזירה הפוליטית, המפוצלת ממילא, לרסיסי סיעות שלא זכו לאמון בבחירות.

איל ינון: השני הוא למנוע את תופעת ה"כלנתריזם", היא תופעת המעבר בין סיעות לצורך קבלת תפקידים והבטחות.

איל ינון: כיצד בחר המחוקק לאזן בין מגמות סותרות אלה, וכיצד הביא לידי ביטוי את שני הרציונליים עליהם עמדנו זה עתה?

איל ינון: מצד אחד, מאפשר החוק לחלק מסיעה המהוֶוה לפחות שליש ממנה להתפלג ולהקים סיעה חדשה.

איל ינון: כך, במצב שבו חלק משמעותי מחברי הסיעה אינו מסכים עם החלטות הסיעה ועם דרכה, יכולים אותם חברים לעזוב את הסיעה ולהקים סיעה חדשה, מבלי שתהיה לכך כל נפקות שלילית כלפיהם.

איל ינון: מצד שני קבע המחוקק את מושג "הפרישה", להבדיל מההתפלגות, ביחס לחבר כנסת בודד או קבוצה של חברי כנסת שאינה מגיעה כדי שליש מהסיעה, הנוקטים פעולות מסוימות כנגד הסיעה ועמדותיה ואינם מתפטרים מהכנסת ומחזירים את המנדט.

איל ינון: על הפורש מוטלות שורה של מגבלות חמורות: הוא לא יוכל להתמודד בבחירות הבאות במסגרת רשימת מועמדים שהגישה מפלגה שהייתה מיוצגת בכנסת היוצאת.

איל ינון: הוא לא יכול להתמנות באותה כנסת לשר או לסגן שר.

איל ינון: הוא לא יצורף לסיעה כלשהי בתקופת כהונתה של אותה הכנסת.

איל ינון: והוא לא יהיה זכאי למימון מפלגות והסיעה ממנה פרש תמשיך לקבל את המימון גם עבורו.

איל ינון: עם זאת, תקנון הכנסת מבטיח את המשך הפעילות הפרלמנטרית השוטפת וקובע כי לחבר כנסת שהוכרז כפורש יהיו כל הזכויות שהתקנון מעניק לסיעה, למעט הזכות להציע אי-אמון.

איל ינון: עתה נשאלת השאלה: מהי פרישה מסיעה?

איל ינון: חוק-יסוד: הכנסת מגדיר פרישה מסיעה כך, ציטוט: "לרבות הצבעה במליאת הכנסת שלא בהתאם לעמדת הסיעה בעניין הבעת אמון בממשלה או אי-אמון בה ואולם הצבעה כאמור לא תיחשב כפרישה אם חבר הכנסת לא קיבל כל תמורה בעד הצבעתו".

איל ינון: כלומר, מה שניתן להסיק מפורשות מלשון הסעיף הוא שהמחוקק סבר כי הצבעה שלא בהתאם לעמדת הסיעה בעניין הבעת אי-אמון בממשלה, כאשר הובטחה לחבר הכנסת תמורה בעד הצבעתו, מהווה פרישה מסיעה על כל הסנקציות הנלוות לכך.

איל ינון: האם פרישה מתמצית במקרה זה בלבד?

איל ינון: התשובה לכך שלילית.

איל ינון: כאשר הגדרה בחוק מתחילה במילה "לרבות", יש בכך כדי להבהיר שאין מדובר בסיטואציה יחידה, וכי ייתכנו מקרים נוספים שבהם התנהגותו של חבר הכנסת תיחשב כפרישה.

איל ינון: כיצד נדע מהם אותם מקרים נוספים הנחשבים כעילה להכריז על חבר הכנסת כפורש?

איל ינון: בעניין שלפנינו קשה ללמוד מתקדימים, שכן יש בידינו רק תקדים אחד שבו קיבלה ועדת הכנסת בקשה של סיעה להכריז על אחד מחבריה כפורש בניגוד לעמדתו.

איל ינון: כאשר בשנת 2006, בשלהי הכנסת השש עשרה, הכריזה ועדת הכנסת על חבר הכנסת מיכאל נודלמן כפורש, לאחר שסיעתו, סיעת האיחוד הלאומי - ישראל ביתנו, הביאה בפני ועדת הכנסת רצף של מקרים שבהם פעל נגד סיעתו ובשיתוף עם סיעה אחרת, סיעת קדימה.

איל ינון: הפנייה אז לוועדת הכנסת פירטה מסכת ארוכה של מעשים שבהם ראתה הסיעה בהתנהגותו של חבר הכנסת נודלמן משום פרישה.

איל ינון: באותו מקרה טענה הסיעה כי חבר הכנסת נודלמן הצביע בניגוד לעמדתה ובהתאם לרצונו של ראש הממשלה דאז בהצבעות רבות מאד, חלקן בנושאים מהותיים מאד.

איל ינון: הסיעה צרפה לפנייתה פירוט של 28 הצבעות אי-אמון, במשך תקופה של שנה וחצי, בנושאים שונים, שבהן הצביע חבר הכנסת נודלמן בניגוד לאופן שבו הצביעו יתר חברי הסיעה.

איל ינון: עוד צוין בפנייה, כי חבר הכנסת נודלמן ביקש לא להיות מוזמן לישיבות הסיעה העוסקות בעניינים פוליטיים ופרלמנטריים.

איל ינון: חבר הכנסת נודלמן הגיש ערעור לבית המשפט המחוזי על החלטת ועדת הכנסת, אולם הערעור נדחה והוא התפטר מהכנסת מיד לאחר מכן כדי שלא יחולו עליו אותן סנקציות שחלות על פורש, והוא אכן נבחר בכנסת השבע-עשרה מטעם סיעת קדימה.

איל ינון: התקדים, אף שהוא בודד, בכל זאת מקדם אותנו במובן זה שהוא מצביע על מבחן שהוא שילוב בין איכות לכמות.

איל ינון: כלומר, שהפעולות הננקטות על ידי חבר הכנסת הן משמעותיות, ושהן ננקטות לאורך זמן.

איל ינון: מעבר למבחן הכמותי והאיכותי האמור, כלל בסיסי בפרשנות החקיקה הוא, שככל שהסנקציות חמורות יותר, ויש בהן פגיעה בזכויות יסוד, מתחייבת פרשנות מצמצמת לסעיף שבגינו מוטלות הסנקציות.

איל ינון: בהקשר זה אבקש לציין כי היו מקרים, אמנם לא רבים, בשנים האחרונות שבהן סיעות ביקשו להכריז על חברים כפורשים ובכל אותם מקרים לא סברנו כי מתקיימים המבחנים המשפטיים לקביעה כי חבר הכנסת פרש מסיעתו וועדת הכנסת קיבלה את עמדתנו בכל אותם מקרים.

איל ינון: ומכאן למקרה שבפנינו - האם המקרה של חה"כ אורלי לוי-אבקסיס עונה על המבחנים והרציונליים עליהם עמדנו עכשיו?

איל ינון: עמדתי היא כי מקרה זה עומד במבחנים הכמותיים והאיכותיים הנדרשים לצורך הפעלת סעיף 6א', כלומר אכן חברת הכנסת לוי-אבקסיס לאורך תקופה של מספר חודשים מתנהלת בכנסת באופן עצמאי ובמנותק מסיעת ישראל ביתנו, מצביעה בהצבעות רבות ומשמעותיות שלא לפי עמדת הסיעה ואינה רואה את עצמה מחויבת להחלטות הסיעה ולמשמעת הקואליציונית.

איל ינון: כאן המקום לציין כי אמנם הבקשה נוקבת ב-177 הצבעות ככאלה שבהן הצביעה חברת הכנסת לוי-אבקסיס בניגוד לעמדת הסיעה, אולם בדיקה של פירוט ההצבעות מעלה שרבות מהן עוסקות באותו נושא.

איל ינון: כך למשל, מתוך 177 ההצבעות, 79 הן בקריאה שנייה ושלישית על הצעות חוק התקציב וההסדרים, ו-51 הצבעות הן על הצעת חוק הפיקוח על שירותים פיננסיים בקריאה השנייה.

איל ינון: אך גם אם מדובר בכמה עשרות הצבעות ולא 177, אני סבור כי אם חברי הוועדה ימצאו לנכון לקבל את בקשת סיעת ישראל ביתנו הדבר יעמוד במבחן משפטי.

איל ינון: עוד אוסיף כי התנהלותה של חברת הכנסת לוי אבקסיס במישור הציבורי-תקשורתי, שבה היא אינה מסתירה את עצמאותה, והאופן שבו היא נתפסת בעיני הציבור ובכנסת כמי שאינה קשורה עוד לסיעת ישראל ביתנו, משתלב אף הוא במבחנים עליהם עמדתי קודם.

איל ינון: לבסוף, חשוב וראוי להדגיש כי על פניו נראה שלא מתקיים במקרה זה הרציונל של מניעת כלנתריזם.

איל ינון: כלומר, אפילו מגישי הבקשה אינם טוענים כי אופן התנהלותה הלעומתי של חברת הכנסת לוי אבקסיס נעשה לשם קבלת תפקיד או טובת הנאה אחרת.

איל ינון: ואני אוסיף שכתוצאה מהחלטתה שלא להצטרף לקואליציה עם סיעתה, היא אף ויתרה על האפשרות לקבל תפקידים בממשלה או בכנסת.

איל ינון: אלא שהמחוקק לא ייחד את עילת הפרישה אך ורק למצב בו ניתנת לחבר הכנסת הבטחה בתמורה להצבעותיו, אלא ראה בכך רק את אחד המצבים שאותו החוק נועד למנוע.

איל ינון: לכן, ניתן גם במקרה כזה של פרישה מטעמים מצפוניים-אידיאולוגיים להכריז על חבר כנסת כפורש, על כל המשמעויות הנלוות לכך.

בצלאל סמוטריץ': שאלה ליועץ המשפטי, האם לוועדה יש שיקול דעת או שהחוק מגדיר שאחרי שזה קרה ולמרות שהיא פורשת על-פי המבחנים שבחוק, לא נראה לנו שנכון להטיל עליה?

איל ינון: יש לוועדה שיקול דעת רחב, גם בגלל שההגדרה בחוק היא הגדרה מאוד לא מפורטת ומאוד לא ברורה.

איל ינון: כפי שאמרתי, אין לנו יותר מידי תקדימים והמקרה של נודלמן הוא דווקא כן סוג של כלנתריזם, בשונה מהמקרה שלנו פה, אלא שכפי שציינתי, אתה מסתכל על התמונה המלאה של הרציונליים וכוונת המחוקק שחוקקו את ההסדר הזה של הכרזת חבר כנסת כפורש, להבדיל מהתפלגות, ברור היה שאין הכוונה רק למניעת כלנתריזם.

שלי יחימוביץ': הוא רק שאל אם יש לנו שיקול דעת.

איל ינון: התשובה חד משמעית כן.

איל ינון: יש שיקול דעת לוועדה.

איל ינון: חשוב להדגיש שכל דיון כזה, שהוא דיון נדיר יחסית, מהווה תקדים לקראת הדיון הבא.

איל ינון: שאלת שיקול הדעת היא שאלה חשובה כי למשל עמדתנו היא שבסוגית ההתפלגות, להבדיל מהפרישה, ברגע שמתקיימים התנאים הטכניים, ועדת הכנסת כן צריכה לאשר את ההתפלגות, גם אם פוליטית לפעמים יש רוב שההתפלגות הזאת חופנת את האינטרס שלו, אי-אפשר למנוע התפלגות אם התקיימו תנאים טכניים.

איל ינון: בנושא של פרישה קשה לדבר על תנאים טכניים שמתקיימים ואז חייבים להחליט.

יואב קיש: מה שאתה אומר זה לשני הצדדים.

יואב קיש: אם אתה אומר שלוועדת הכנסת יש את הסמכות, אז זה לשני הצדדים.

יואב קיש: באותה מידה אם היית אומר שזה לא עונה משפטית, אז הוועדה הייתה יכולה להחליט שכן ואז יש לך ביקורת שיפוטית.

איל ינון: הוועדה סוברנית במקרה הזה וכפי שציינתי, הוועדה לחלוטין יכולה להחליט אם המקרה הזה מתאים לפרישה לדעתנו, אבל היא יכולה כמובן להחליט גם אחרת.

יואב קיש: תודה רבה ליועץ המשפטי איל ינון.

יואב קיש: בבקשה חבר הכנסת רוברט אילטוב מסיעת ישראל ביתנו.

רוברט אילטוב: תודה רבה כבוד היושב-ראש, חברי חברי הכנסת.

רוברט אילטוב: האירוע הזה מצער מאוד.

רוברט אילטוב: פעלנו רבות בפעילות הפרלמנטארית וכיושב-ראש סיעה לא פעם לבשתי שכפ"ץ כדי להילחם על הנושאים שחברת הכנסת לוי נלחמת עליהם כדי להביא אותם ליישומם.

רוברט אילטוב: יחד עם זה, אמרת שאנחנו בצד אחד והיא בצד שני, עובדתית זה דבר שאיננו נכון.

רוברט אילטוב: חברת הכנסת לוי הודיעה שהיא פורשת, היא מתנהגת כפי שפורש מתנהג ואנחנו החלטנו בסיעה לקבל את הודעתה ולהכריז עליה כפורשת.

רוברט אילטוב: כי את העניין הפורמאלי היא החליטה לא לעשות משיקולים שלה.

רוברט אילטוב: שמעתי בהרחבה את הדברים ולמדנו את הסוגיה בכל הנוגע למה שדיבר היועץ המשפטי.

רוברט אילטוב: פעלנו גם על-פי אותם נהגים ותקנות שהכנסת קבעה.

רוברט אילטוב: בהתאם לכך גם קבלנו את ההחלטה.

רוברט אילטוב: היועץ המשפטי התייחס גם לדרך בה חבר כנסת יכול לפרוש, להתפלג מהסיעה בדרך לגיטימית שהחוק מאפשר לו כך.

רוברט אילטוב: הדרך שאיננה הלגיטימית היא הודעת הפרישה או התנהגות, גם אם הוא לא מודיע, כפורש.

רוברט אילטוב: אני חושב שבשיטת הממשל הישראלית הפרלמנטארית הקואליציונית, סוגיית הסיעה, הסמכויות שלה, ההחלטות שלה ופעילותה בפעילות הפרלמנטארית היום-יומית, החל מהדברים הפשוטים של קיזוזים עד להחלטות גורליות האם לצאת למלחמה או לא, אלה הם דברים שהם הבסיס של שיטת הממשלה ישראלית, כפי שאמרתי, שהיא שיטה פרלמנטארית.

רוברט אילטוב: התייחס לכך היועץ המשפטי לכנסת שלא יכול חבר כנסת לעשות שבת לעצמו.

רוברט אילטוב: אנחנו יודעים, אם בקואליציה ואם באופוזיציה ואני לא מדבר כרגע על מקרה ספציפי אלא על העיקרון, שכל הסיעות בבית הזה, באופן מאוד שמרני ומאוד עקבי, שומרות על התנהגות והתנהלות של חברי כנסת תחת משמעת סיעתית קודם כל.

רוברט אילטוב: אם זה קואליציה או אופוזיציה זה מאוחר יותר.

רוברט אילטוב: לכן אפשר לקבוע בוודאות שסוגיית הסיעה היא הדי.

רוברט אילטוב: אן.

רוברט אילטוב: אי של הפעילות הפרלמנטארית בכנסת.

רוברט אילטוב: לכן כשאנחנו מתייחסים להצבעות, אנחנו לא מתייחסים רק להצבעות, אנחנו מתייחסים גם להתנהגות, גם להתנהלות וגם על ההחלטות של אותו חבר כנסת ביחס לסיעתו.

רוברט אילטוב: לא מעט פעמים חברת כנסת אורלי לוי במקרה הזה החליטה, מבלי לדבר אתנו, מבלי לקבוע אתנו נוהג או נוהל של פעילות, לקבל החלטות באופן עצמאי ללא שום קשר לסיעה.

רוברט אילטוב: הדבר הזה פוגע קודם כל באותם מצביעים שהצביעו לישראל ביתנו, שהיא נמצאת בסיעה הזו.

רוברט אילטוב: המפלגה פועלת והסיעה פועלת בהתאם לנושאים ועקרונות שהיא קבעה.

רוברט אילטוב: לצערנו חברת הכנסת אורלי לוי, עם כל הצער שבדבר, החליטה לפרוש.

רוברט אילטוב: היא הודיעה על כך בצורה הכי מפורשת מעל כל במה אפשרית.

רוברט אילטוב: היא מתנהגת כפורשת.

רוברט אילטוב: זה שהיא לא מצביעה על חוק ספציפי או אי-אמון זה לא אומר שהיא קבלה על כך אישור מסיעה כפי שזה מקובל.

רוברט אילטוב: אם חבר כנסת רוצה מבחינת מצפונו או מבחינות אחרות, פוליטיות אלקטורליות או אישיות, לא להצביע בעד חוק כזה או אחר וזה קרה לא פעם שחברת הכנסת לוי לא רצתה מבחינה מצפונית להצביע על חקיקה, אני באופן אישי נתתי לה אישור לא להשתתף בהצבעה במשך קדנציות שלימות.

רוברט אילטוב: היו מקרים כאלה והיו מקרים רבים כאלה.

רוברט אילטוב: זה לא רק חברת הכנסת אורלי לוי, זה גם חברי כנסת אחרים מטעם הסיעה וככה זה נהוג.

רוברט אילטוב: לפעמים אני לוקח את האחריות הזאת מול הקואליציה או מול האופוזיציה, השאלה מתי ואיפה אנחנו נמצאים ואני מקבל את ההחלטה לתת כיושב-ראש, אם בהחלטה שלי או בהחלטת סיעה כן להפר את המשמעת הקואליציונית או המשמעת הסיעתית ולתת חופש הצבעה לחבר כנסת כזה או אחר, הדבר מקובל ובטח לא בשום סיעה, לא בקואליציה או באופוזיציה, כל חבר כנסת יעשה מה שהוא רוצה.

רוברט אילטוב: מדובר לא רק על ההצבעות שנתנו כאן כדוגמה, 177 הצבעות שהיא הצביעה נגד עמדת הסיעה בצורה מפורשת, כאשר הסיעה נמצאת בצד אחד והיא בצד שני בהצבעה ובהחלטת הסיעה, אלא מדובר בעוד הרבה מאוד, מאות אירועים שחברת הכנסת אורלי לוי החליטה לעצמה לעשות כפי שהיא רוצה.

רוברט אילטוב: אם זה לא להצביע בעד מינוי השרים שלנו, שזזה נושא מאוד עקרוני לסיעה.

רוברט אילטוב: אם זה לא להצביע בעד אי-אמון.

רוברט אילטוב: האם הצבעה או אי-הצבעה על אי-אמון אומרת שהיא לא הפרה את המשמעת הסיעתית?

רוברט אילטוב: בטח שזה מאוד משמעותי.

רוברט אילטוב: כל קול בכנסת ישראל הוא מאוד חשוב.

רוברט אילטוב: כל קול יכול לקבוע גורלות וברגע שחבר כנסת עושה את זה ללא הסכמה של הסיעה או ללא תיאום עם הסיעה זה פוגע בסיעה.

רוברט אילטוב: זה מוכיח כל פעם באופן חד וברור שחברת הכנסת אורלי לוי החליטה לפרוש, הודיעה על הפרישה ומתנהגת כפורשת.

רוברט אילטוב: לכן לא נשארה לנו ברירה אלא להתחיל את המהלך שחברת הכנסת אורלי לוי בעצם לא השלימה אותו.

רוברט אילטוב: המהלך הפורמלי, שהיא הודיעה כפורשת, מתנהגת פורשת רק לא עשתה את הדרך הפורמלית המקובלת - - -

אורלי לוי אבקסיס: איך עושים את זה בדרך מקובלת?

רוברט אילטוב: את הודעת לא פעם אחת בתקשורת שאת בדקת היטב את הדברים ואת המשמעויות.

אורלי לוי אבקסיס: אתה קבלת ייעוץ של יואב שנמצא מאחוריך, יש דרך אחרת שאני יכולה לנקוט בה כדי להיפרד מכם?

רוברט אילטוב: אני בזכות דיבור ואת הודעת לא פעם אחת - - -

יואב קיש: הנושא רגיש, הוא יסיים את דבריו, הוא לא יפריע לך.

יואב קיש: אחרי זה אם תשאלי אותו שאלות בדבריך, אני אתן לו את זכות הדיבור להשיב.

רוברט אילטוב: לא אני ולא סיעת ישראל ביתנו לא בקשה להצהיר על הפרישה.

רוברט אילטוב: על כל הנושאים העקרוניים יכולנו להיאבק בתוך הסיעה לא פעם אחת.

רוברט אילטוב: את החלטת לעשות את המהלך אז היית צריכה לבדוק איך עושים את המהלך עד הסוף.

רוברט אילטוב: אני לא צריך להדריך אותך איך לפרוש מסיעה.

רוברט אילטוב: אבל את חברת כנסת מוכשרת ובפרלמנטריזם הישראלי את נחשבת לאחת מחברי הכנסת הפעילים הטובים והמבינים.

רוברט אילטוב: השאלה הזאת היא בטח לא שאלת תם.

יואב קיש: חבר הכנסת חזן, זה לא מכובד.

אורן אסף חזן: פעם ראשונה בחיים שאני פותח עיתון הארץ.

יואב קיש: אני מבין את הצורך להוריד את המתח, אבל אני מבקש שנמשיך.

רוברט אילטוב: כשאנחנו מדברים על מאות הצבעות שחברת הכנסת אורלי לוי הצביעה בניגוד ורואים שסיעת ישראל ביתנו נמצאת בצד אחד ואורלי לוי נמצאת בצד שני, יש עוד הרבה מאוד אירועים שחברת הכנסת אורלי לוי באותה תקופה עשתה בניגוד לעמדת הסיעה.

רוברט אילטוב: עצם זה שהיא לא מצביעה על חקיקה וסיעה מצביעה על חקיקה או על אירועים כאלה ואחרים שהם גם מהותיים מאוד, זה אומר שחברת הכנסת אורלי לוי החליטה לעשות שבת לעצמה.

רוברט אילטוב: אני אתן דוגמה הכי בנאלית שיש בכנסת, סוגית הקיזוזים שהתייחסתי אליה.

רוברט אילטוב: בסוגית הקיזוזים חברת הכנסת אורלי לוי החליטה שהיא מתקזזת על דעת עצמה עם הקואליציה כאשר סיעת ישראל ביתנו נמצאת בתוך הקואליציה.

רוברט אילטוב: לא רק שזו פגיעה בחבריה בתוך הקואליציה, שגם מעריכים אותה מאוד וזה בלשון המעטה עבירה אתית, זה מראה בדיוק מה חברת הכנסת אורלי לוי החליטה לעשות, שהיא פורשת, שהיא לא שייכת לסיעת ישראל ביתנו, היא מצהירה על כך, היא מודיעה על כך, היא אומרת את זה בכל מקום.

רוברט אילטוב: יתרה מכך, בהרבה אירועים שהיא הייתה וגם בתקשורת היא הודיעה שהיא מקבלת - - - מסיעות האופוזיציה שזו גם איזושהי טובת הנאה - - -

שלי יחימוביץ': ממש טובת הנאה.

שלי יחימוביץ': באמת.

שלי יחימוביץ': לחוקק למען הציבור, ממש טובת הנאה.

רוברט אילטוב: קודם כל היא צריכה לחוקק למען הציבור שבחר בה ולא לפגוע בו.

יואב קיש: לא נרצה שיפריעו לחברת הכנסת אורלי לוי כשהיא תדבר.

יואב קיש: אני מבקש שתסכם את דבריך.

רוברט אילטוב: לכן אני רוצה לומר דבר אחד, אמרת בראשית דבריך שאנחנו בצד אחד וחברת הכנסת אורלי לוי בצד שני.

רוברט אילטוב: אנחנו באותו צד של חברת הכנסת אורלי לוי.

רוברט אילטוב: אנחנו החלטנו לקבל את הפרישה ולהשלים את המהלך באופן פורמאלי פרוצדוראלי בכנסת.

רוברט אילטוב: תודה.

יואב קיש: תודה רבה.

יואב קיש: חברת הכנסת אורלי לוי אבקסיס בבקשה.

אורלי לוי אבקסיס: תודה רבה לך אדוני היושב-ראש.

אורלי לוי אבקסיס: יש מספר דברים שהם חטא לעובדות.

אורלי לוי אבקסיס: ראשית אתחיל מכך על מנת שיובן על מה מדובר.

אורלי לוי אבקסיס: אני אסביר מדוע מלכתחילה הצטרפתי לישראל ביתנו.

אורלי לוי אבקסיס: ההצטרפות שלי לפוליטיקה הישראלית ולמפלגה הספציפית הזו הייתה אחרי חיזורים מרובים על מנת שאצטרך בכנסת ה-18 לאותה מפלגה שרצתה לעשות שינוי תדמיתי ולהוות פסיפס של החברה הישראלית.

אורלי לוי אבקסיס: לצאת מהמקום המאוד מוגדר וסגור מ"הגטו", כך נאמר לי, של העולים.

אורלי לוי אבקסיס: הובטח לי באותו מעמד פעם אחר פעם ואני חייבת להודות שבהתחלה גם קוים, שכל הנושאים החברתיים בהם אני מתעניינת, אותם אני רוצה לתקן, החל מנערים בסיכון, ילדים חסרי עורף משפחתי, כלה בזכויות הדייר בדיור הציבורי, נשים חד הוריות יתומים ועוד, יהיו נתונים לשיקול דעתי.

אורלי לוי אבקסיס: לא רציתי להיכנס לפוליטיקה ובעבור זה הייתה ההסכמה.

אורלי לוי אבקסיס: בעבור זה נכנסתי והצטרפתי לישראל ביתנו.

אורלי לוי אבקסיס: כל עוד קוימה ההבטחה אכן פעלנו כגוף.

אורלי לוי אבקסיס: קידמתי חוקים חברתיים.

אורלי לוי אבקסיס: הגנתי על ילדים.

אורלי לוי אבקסיס: קידמתי נושאים של אנשים שנמצאים בקצה הרצף החברתי של מדינת ישראל.

אורלי לוי אבקסיס: כאשר הגענו למערכת הבחירות האחרונה, אני אזכיר במעט סוג של מצעד האבסורד.

אורלי לוי אבקסיס: היום מנסים להשתמש באותו חוק שכולו נוצר על מנת למנוע כלנתריזם.

אורלי לוי אבקסיס: כל המטרה שלו הייתה למנוע את התרגיל המסריח שניסה לעשות פרס כדי להקים ממשלה חלופית.

אורלי לוי אבקסיס: שם ראו בצורה מעוותת ביותר את ההתנהלות של חברי כנסת שכדי לשדרג את עצמם בעצם חתכו מסיעת הבית שלהם, ויתרו על האידיאולוגיה ועברו כדי לקבל טובה אישית.

אורלי לוי אבקסיס: כאשר המפלגה הייתה על ערש דווי בבחירות האחרונות, אני מזכירה את החקירות, את החשד בשחיתויות, באותו זמן חברים מהקואליציה פנו אלי, ממפלגת השלטון, הציעו לי הצעות מפתות.

אורלי לוי אבקסיס: יודעים את הזה גם במפלגת ישראל ביתנו, הצעות לשריונים והם לא היו המפלגה היחידה, כולל תפקיד מבצעי, קרי, שרות בממשלה.

אורלי לוי אבקסיס: אמרתי – לא.

אורלי לוי אבקסיס: הריח שעלה מהחקירה לא היה נעים לי.

אורלי לוי אבקסיס: רציתי לצאת לפסק זמן פוליטי.

אורלי לוי אבקסיס: מי שרוצה יכול לבדוק את זה בריאיון שנתתי לנחמה דואק בכנסת אחרי מהלך הבחירות.

אורלי לוי אבקסיס: כאשר המפלגה הייתה על סף אחוז החסימה פנו אלי מהמפלגה וביקשו, שלא לומר התחננו, שאני לא אעשה את הצעד, שאולי יביא אותם לא לעבור את אחוז החסימה.

אורלי לוי אבקסיס: מאחר ואני בן אדם של אידיאולוגיה ושל ערכים ובאתי מבית שבו תמיד טובת הציבור תהיה לפני טובתי האישית, כמובן שלא קבלתי אף אחת מההצעות של המפלגות האחרות ונשארתי כי אני לא עוזבת ספינה טובעת.

אורלי לוי אבקסיס: ברגעים הקשים ביותר של ראש המפלגה שאמר שכנראה פתחו לו קיוסק מתחת לאף, נשארתי, כי אני בן אדם ערכי.

אורלי לוי אבקסיס: עזבתי ברגע בו המפלגה הייתה בתקופה החזקה ביותר שלה.

אורלי לוי אבקסיס: בתקופה שבה היושב-ראש שלה קיבל את משוש חייו, שמסתבר שזו הייתה המטרה החשובה ביותר.

אורלי לוי אבקסיס: התנהלו מגעים קואליציוניים בין ישראל ביתנו לקואליציה.

אורלי לוי אבקסיס: אותם מגעים הוכחשו על-ידי יושב-ראש המפלגה, איווט ליברמן בעצמו, תוך כדי שמתקיימים הדיונים.

אורלי לוי אבקסיס: בשיחה אישית אמר: לא היה ולא נברא, אין דיונים.

אורלי לוי אבקסיס: כשרציתי לקחת חלק במשא ומתן אם וכאשר, כדי לדחוף אתה נושאים החברתיים, שבגינם בכלל נכנסתי לזירה הזו, מסתבר שהמפלגה לא ראתה לנכון אפילו לדרוש את אותם חוקים או קידום.

אורלי לוי אבקסיס: אפילו הדיור הציבורי לא היה על אותו נייר שהיום מסמיק מכך שמשתמשים בו.

אורלי לוי אבקסיס: כל התיקון לחוק בעצם נעשה מטעם אחד, למנוע מחברי כנסת לקחת טובה אישית בעבור ההצבעה שלהם.

אורלי לוי אבקסיס: לא אני זו שדאגתי בכלנתריזם, אלא יושב-ראש המפלגה שעזב באחת את כל הבטחות הבחירות, שיצא לציבור ואמר, אצלנו הנושאים החברתיים יהיו יד ביד עם הנושאים המדיניים ביטחוניים.

אורלי לוי אבקסיס: ברגע שזה הופר, הופרה ההבטחה.

אורלי לוי אבקסיס: כשהופרה ההבטחה, אני לא יכולה לבוא לציבור ולהגיד לו, בנקודת זמן הזו אני מעדיפה את טובתו של היושב-ראש על טובתו של האזרח הקטן.

אורלי לוי אבקסיס: זו לא אני, לא לשם כך באתי.

אורלי לוי אבקסיס: ויתרתי על מנעמי השלטון ולא בפעם הראשונה.

אורלי לוי אבקסיס: על תפקידים ביצועיים ולא בפעם הראשונה.

אורלי לוי אבקסיס: על מנת לנסות ולהישאר נאמנה לאידיאליים שלי.

אורלי לוי אבקסיס: לבוא ולומר יכולת להשלים את התהליך, אמרתי לך יואב מני נצא פה, אתם מכירים את החוק, הרי יואב מני כתב לך את זה.

אורלי לוי אבקסיס: דבר אחד פשוט, אין בידי אפשרות אחרת לבוא ולהשלים את הפרישה.

אורלי לוי אבקסיס: בידיכם הכדור.

אורלי לוי אבקסיס: אם הייתם רוצים להיות טיפה הוגנים אחרי שביקשתם שאני אציל אתכם מאחוז החסימה כשפניתי לאנשים ואמרתי להם שהובטח לי שהנושאים החברתיים יעברו יד ביד עם הנושאים האחרים, אני מגלה שבאותו משא ומתן מקדמים גם דברים שאפילו לא ידעתי עליהם.

אורלי לוי אבקסיס: אותו משא ומתן שהוכחש.

אורלי לוי אבקסיס: כאשר יוצאת ההודעה ואחרי ההודעה שהוצאתי ידעתי שתשתמשו בכלים פרלמנטאריים למנוע ממני את האפשרות לחוקק.

אורלי לוי אבקסיס: אבל מה, גם בתקופה הזו הצלחתי לחוקק, בלי מכסות, בלי ועדת שרים, בלי תמיכה.

אורלי לוי אבקסיס: האבסורד הגיע לכך שכאשר הגשתי הסתייגויות, אגב, רוב המספרים שספר היועץ המשפטי לממשלה - - -

איל ינון: לכנסת.

אורלי לוי אבקסיס: צודק, לכנסת, אולי הקדמתי את המאוחר.

אורלי לוי אבקסיס: רוב ההסתייגויות הן בעצם הסתייגויות שאני הצגתי לתקציב.

אורלי לוי אבקסיס: להזכירך, גם בתקציב של הכנסת הקודמת, עם יאיר לפיד, בהיותי חברה בקואליציה, הגשתי מאות הסתייגויות.

רוברט אילטוב: בתמיכת הסיעה.

אורלי לוי אבקסיס: אל תתבלבל.

רוברט אילטוב: את אל תתבלבלי.

אורלי לוי אבקסיס: זה תפקידו של חבר כנסת.

אורלי לוי אבקסיס: להשתדל ולהיות נציג הציבור ואיפה שהוא רואה עיוותים, לתקן ולהעדיף את טובת הציבור על טובתו האישית או על טובת מפלגתו.

אורלי לוי אבקסיס: עכשיו אני רוצה לבוא ולומר משהו שמפליא אותי, אדוני היועץ המשפטי לכנסת, שאותו לא ציינת.

אורלי לוי אבקסיס: מצעד האבסורד זה הוא שבאים ומנסים דווקא בסעיף הזה, כאשר קורה יום-יום, שעה-שעה כמעט היפרדות של חברי כנסת מהפלגה.

אורלי לוי אבקסיס: אנחנו יודעים היום על עמיר פרץ שעובר מהתנועה למפלגת העבודה והולך לרוץ בראשה.

אורלי לוי אבקסיס: ציפי לבני בקשה להגיע לוועדת הכנסת?

אורלי לוי אבקסיס: לא.

אורלי לוי אבקסיס: אנחנו רואים את זה עם ישראל חסון ועם אחרים.

אורלי לוי אבקסיס: יש כאלה שיאמרו שיש פה עניין של נקמנות, יכול להיות.

אורלי לוי אבקסיס: נקמנות על מה?

אורלי לוי אבקסיס: על שהצלתי את המפלגה?

אורלי לוי אבקסיס: שלא יתפרש פה חלילה וחס כאילו אני באה לבקש.

אורלי לוי אבקסיס: אינני באה לבקש.

אורלי לוי אבקסיס: אין לי רצון להיות חלק מישראל ביתנו.

יואב קיש: זו השאלה, את רואה את עצמך חלק מהסיעה?

שלי יחימוביץ': זו לא השאלה.

רוברט אילטוב: זו השאלה.

אורלי לוי אבקסיס: אז תן לי לענות לך את התשובה.

אורלי לוי אבקסיס: להיפרדות יש דרכים רבות.

אורלי לוי אבקסיס: אתם בחרתם בצורה הקיצונית ביותר על מנת לאנוס אותי לעזוב את הכנסת.

אורלי לוי אבקסיס: על מנת להצר את צעדי ואולי לסגור לי את האופציות לבחירות הבאות.

אורלי לוי אבקסיס: סוג של או אתנו או בכלל לא.

אורלי לוי אבקסיס: אז אני אומרת לכם, אתכם - בכלל לא.

אורלי לוי אבקסיס: דבר נוסף שאני רוצה לומר.

אורלי לוי אבקסיס: הצעדים הנוספים יכולים להיות לא רק בהסכמה.

אורלי לוי אבקסיס: יש גם את האפשרויות, כמו שיוכל היה לציין איל ינון, שאפילו מימון המפלגות יישאר בסיעת הבית.

אורלי לוי אבקסיס: כולל זמן שידורים וכדומה.

אורלי לוי אבקסיס: אבל לא במקרה של אורלי.

אורלי לוי אבקסיס: אני מסתכלת על החברים שפה, למה אני אומרת מצעד האיוולת והאבסורד?

אורלי לוי אבקסיס: כי אני מנסה להביא פוליטיקה שלדעתי קצת נעלמה מהבית הזה.

אורלי לוי אבקסיס: אז אולי אני לא פוליטיקאית, אבל אני בהחלט נבחרת ציבור וכנבחרת ציבור אני מחויבת לציבור לפני דברים אחרים.

רוברט אילטוב: דווקא ההתנהגות שלך מראה שאת פוליטיקאית.

יואב קיש: חבר הכנסת אילטוב, תן לה לסיים.

אורלי לוי אבקסיס: הניסיון להשתיק את כל האירוע ולהכניס אותו מתחת לרדאר כאילו אין אופציה אחרת חוץ מהדחה היא זריית חול בעיני הציבור.

אורלי לוי אבקסיס: הניסיון לעשות את המהלך הזה מתחת לרדאר הוא ניסיון לא נעים, מאחר שההודעה יצאה בדיוק יחד עם דו"ח מבקר המדינה על צוק איתן.

אורלי לוי אבקסיס: במה יהיה עסוק שר הביטחון שלנו?

אורלי לוי אבקסיס: לא בחיסול הניה, לא בלמידת הדו"ח, לא בניסיון להבין מה היה שם, אלא בניסיון להצר את צעדי, או אולי לזרוק אותי מהפוליטיקה הישראלית, אבל לעשות את זה תחת הרעש שעשה דו"ח צוק איתן.

אורלי לוי אבקסיס: זה היה עוד איכשהו עובר, זה כמעט עבר איכשהו, אבל הניסיון הזה לא נגמר שם, הניסיון הזה המשיך הלאה.

אורלי לוי אבקסיס: הניסיון להביא את ההדחה יחד עם באסל גטאס אתמול, נכון שהיושב-ראש אמר שהוא לא ייתן לזה יד, אבל זה היה ניסיון להכניס את זה מתחת לרדאר.

אורלי לוי אבקסיס: היום, למי שלא יודע, לא סתם אנחנו משדרים חי בפייסבוק, מאחר שהיה אמור להיות שידור חי בערוץ הכנסת, אבל יושב-ראש הוועדה ביקש - - -

יואב קיש: אני הבנתי ממך שאת לא רוצה את זה.

יואב קיש: אם את רוצה, ניכנס לדיון הזה, דברנו על זה אתמול.

יואב קיש: אני מצטער, כשדברת אתי על נושא גטאס, אמרת שאת מבקשת וזה מה שאני הבנתי.

יואב קיש: אז סליחה, זה מיותר.

אורלי לוי אבקסיס: זה מה שאני מבקשת.

אורלי לוי אבקסיס: הודיתי לך, באמת לא עשית את זה באותו זמן למרות שהיה רצון - - -

יואב קיש: אני גם הבנתי ממך שאת לא רוצה - - -

אורלי לוי אבקסיס: נכון.

אורלי לוי אבקסיס: אין לקשור בין הדברים.

אורלי לוי אבקסיס: הניסיון לקשור בין הדברים הוא ניסיון הזוי.

רוברט אילטוב: את מנסה לקשור את זה.

יואב קיש: תן לה לסיים את דבריה.

אורלי לוי אבקסיס: אני הייתי בשקט בזמן שדברת, אני מבקשת שתכבד.

יואב קיש: צודקת.

אורלי לוי אבקסיס: אני רוצה לפנות ולומר, הרי זו הצגה.

אורלי לוי אבקסיס: כולנו הרי יודעים מה יהיה סופה.

אורלי לוי אבקסיס: נכון, אנחנו לוקחים פה חלק מהצגה כי אני לא מתכוונת להוציא לכם את הערמונים מהאש.

אורלי לוי אבקסיס: אבל יותר מכך, הציבור ראוי שיראה את הוועדה הזו שאתה יושב בראשה, שזה אירוע אולי אחד לדור, גם אז אני מגזימה, לבוא ולחסום או לנסות ולחסום את השקיפות בעיני הציבור, מה עם זכות הציבור לדעת?

אורלי לוי אבקסיס: יש כאלה שיגידו הם מפחדים ויש כאלה - - -

יואב קיש: דרך אגב, הדיון משודר.

יואב קיש: רק שתדעי.

אורלי לוי אבקסיס: לא ב"לייב" כי ביקשת שהוא לא יהיה ב"לייב".

יואב קיש: ב"לייב", לא בערוץ הכנסת, בזה את צודקת.

אורלי לוי אבקסיס: ברור, הוא היה אמור להיות משודר בערוץ הכנסת.

אורלי לוי אבקסיס: בוא לא ניתמם.

יואב קיש: אף אחד לא מיתמם.

אורלי לוי אבקסיס: אבל זה לא משנה, זה מינורי ושולי, יש מספיק חשיפה.

יואב קיש: נכון, יש מספיק חשיפה, יש מספיק מצלמות, לא צריך לדאוג לחשיפה של האירוע.

אורלי לוי אבקסיס: כדי לחדד את מה שאמר היועץ המשפטי לכנסת, יש שתי משמעויות של נושא ההיפרדות ושל הבקשה שביקשה ישראל ביתנו.

אורלי לוי אבקסיס: הבקשה היא בעצם למנוע התמודדות עתידית במפלגות שמיוצגות היום ולהשאיר את האופציה היחידה או לפרוד מהכנסת למחרת או בימים סמוכים לדיון בוועדה, או להישאר וללכת לגוף חדש, להקים גוף חדש.

אורלי לוי אבקסיס: אני אומרת, אם מישהו חשב שברגע שתעשו את ההליך הזה אני אפקיר את כל אותם אנשים שמחכים, אפילו להמשך חקיקה שכבר החלה, אני אתן דוגמאות על חוקים שכבר החלו ונמצאים באמצע הליך חקיקה, המשמעות תהיה שהחוקים האלה ימותו יחד עם חברותי בכנסת:

אורלי לוי אבקסיס: חוק האוטיסטים שאותו הצלחתי סוף סוף להעביר בקריאה טרומית.

אורלי לוי אבקסיס: חוק הכתות הפוגעניות שלאורך שנים במדינת ישראל אי-אפשר להעמיד לדין אפילו לא את גואל רצון על היותו מנהיג של כת פוגענית ולכן היו צריכים למצוא סעיפים קטנים אחרים.

אורלי לוי אבקסיס: בכל יום ילדים נמצאים בתוך הכתות האלה ומופקרים.

אורלי לוי אבקסיס: לא אתם תדאגו להם, אני זו שדואגת להם.

אורלי לוי אבקסיס: אני זו שמנסה להביא פתרון.

אורלי לוי אבקסיס: אני זו שמנסה להעביר את החוקים האלה.

אורלי לוי אבקסיס: נציבות זכויות הילד, עבר קריאה ראשונה ונמצא בוועדת שרים לענייני חקיקה להמשך.

אורלי לוי אבקסיס: שכר דירה ריאלי לדיירי הדיור הציבורי עבר קראיה ראשונה ומחכה להמשך חקיקה.

אורלי לוי אבקסיס: אי הגעת ילד למוסד חינוכי, כל ענין שכחת הילדים ברכבים, הצעת חוק שלי שכבר עברה קריאה ראשונה ונמצאת בוועדת שרים לענייני חקיקה להמשך.

אורלי לוי אבקסיס: שיתוף במידע כדי לאתר ילדים בסיכון.

אורלי לוי אבקסיס: העברתי אותו קריאה טרומית, נמצא עכשיו לפני דיונים בוועדה.

אורלי לוי אבקסיס: זה רק מקצת החוקים שאני מובילה.

אורלי לוי אבקסיס: יש דברים שאתה יכול לומר, היא לא בסדר והיא עשתה את זה.

אורלי לוי אבקסיס: אבל אני יוצאת מתוך נקודת הנחה שטוב שם טוב משמן טוב ולכן אני נמצאת בוועדה הזאת, כי את השם שלי אתם לא תפתיעו, השם שלי, אני אחליט איך הוא יראה, אני אחליט לאן אני לוקחת אותו, בטח ובטח לא אתם.

אורלי לוי אבקסיס: לגבי היועץ המשפטי לכנסת, אני רוצה להזכיר שבשנת 1994, פרשת ולנר, עורך-דין זאב ולנר עתר לבג"צ נגד מפלגת העבודה על רקע ההסכם הקואליציוני שנחתם בינה לבין מפלגת ש"ס.

אורלי לוי אבקסיס: כבר אז קבע בית המשפט העליון שאיש הציבור הוא נאמן הציבור.

אורלי לוי אבקסיס: כלומר, השליחות היא בראש ובראשונה כלפי הציבור.

אורלי לוי אבקסיס: עוד הוסיף בדבריו השופט גולדברג כי בהתנגשות בין הפעלת שיקול הדעת על-ידי חברי הכנסת וכיצד יצביע ובין ההתחייבות שנטלה על עצמה מפלגתו בהסכם הפוליטי הנדון, ידו של הראשונה, כלומר, שיקול דעתו של היחיד, חייבת להיות על העליונה.

אורלי לוי אבקסיס: אני קצת המומה איל, שלא בחרת לציין את זה.

אורלי לוי אבקסיס: זה בג"צ.

אורלי לוי אבקסיס: או צריך לבדוק אם מישהו עשה שם מספיק עבודה.

אורלי לוי אבקסיס: כמו שאני אומרת, אולי זה לא טבעי לפוליטיקה הישראלית ואולי זה אף משונה שחבר כנסת בוחר לא להתחבר לשלטון ולוותר על תפקידים ועל כלים פרלמנטאריים לקידום האג'נדה שלו, החוקים שלו, הקול שאותו הוא מעוניין להשמיע.

אורלי לוי אבקסיס: את הקול הזה לא תצליחו להשתיק.

אורלי לוי אבקסיס: בנקודת זמן הזו אני מבקשת מהיושבים פה להסתכל רגע ולחשוב.

אורלי לוי אבקסיס: יש מספר חברי כנסת אמיצים ויש מספר חברי כנסת שלצערי הרב התקפלו מול השיטה.

אורלי לוי אבקסיס: כי השיטה הופכת אותם לרובוטים.

אורלי לוי אבקסיס: אני אצטט לכם מספר דברים שנאמרו פה בעת חקיקת החוק הזה.

אורלי לוי אבקסיס: אני אבחר דווקא בציטוט של אמנון רובינשטיין שאומר דבר פשוט: רכישת חברי הכנסת מצד לצד, ההסכמים הקואליציוניים המבישים שהנייר שהם כתובים עליו מסמיק.

אורלי לוי אבקסיס: תופעות מסוג זה אינני מכיר בהיסטוריה הפרלמנטרית.

אורלי לוי אבקסיס: אנחנו רוצה לוודא שהפרישה שם תהיה פרישה אוטנטית, אמיתית, שהפורש מוכן לשלם בעבור מצפונו מחיר מסוים.

אורלי לוי אבקסיס: אבל צריך להבין שכל הנושא הוא בתמורה.

אורלי לוי אבקסיס: כל הסיפור בחקיקת החוק היה למנוע כלנתריזם, טובות הנאה.

אורלי לוי אבקסיס: יש את גפני שאמר שם שאסור לנו להפוך את חברי הכנסת לרובוטים.

אורלי לוי אבקסיס: צריך להבדיל בין טובות הנאה לבין שיקול דעת ומצפון.

אורלי לוי אבקסיס: הייתי נאמנה למצפוני, אני מוכנה לשלם את המחיר.

אורלי לוי אבקסיס: אם המחיר הזה הוא לומר שאני סוגרת בפני את האופציות, או כפי שאתם רוצים לסגור בפני א האופציות אז אני מודיעה לכם, אני אמשיך ואתנהל כפי שהבטחתי לציבור.

אורלי לוי אבקסיס: אני אמשיך להיות הפה שלו בכנסת הזו ואזכיר שיש נבחרי ציבור אחרים ואם אתם נוהגים באמת מידה מסוימת, אני נוהגת באמת מידה אחרת.

אורלי לוי אבקסיס: אני לא הייתי זו שנטשה את הספינה כשהיא הייתה טובעת, אני בהחלט זו שתנטוש את הספינה כאשר היא שטה לה בבטחה כדי להבטיח את אלו שעזבתם בים.

אורלי לוי אבקסיס: אני מודיעה לך אדוני היושב-ראש, אני אקבל כל מה שתחליט הוועדה הזו.

אורלי לוי אבקסיס: ברור לי שבאיזשהו אופן יש חברי כנסת שירגישו לא בנוח.

אורלי לוי אבקסיס: קבלתי טלפונים מחברי כנסת מסוימים שאמרו שהם לא מסוגלים להגיע ולכן שלחו את החבר שיצביע במקומם.

אורלי לוי אבקסיס: זה גם קרה.

אורלי לוי אבקסיס: אני מסתכלת על השולחן, על חברי האופוזיציה ומישהו חסר לי, מישהו שרוצה להחליף את השלטון ולהוות אלטרנטיבה לפוליטיקה חדשה.

אורלי לוי אבקסיס: אז שהציבור לא יתבלבל.

אורלי לוי אבקסיס: יש אנשים שאין להם ברירה כי אולי הם תחת המשמעת הקואליציונית.

אורלי לוי אבקסיס: הם יכולים להגיד שלעצמם, יש לנו סנקציות, אנחנו רוצים לשמור לנו את האופציה.

אורלי לוי אבקסיס: מה שאני בחרתי, גם עם הסנקציות, להישאר נאמנה לציבור.

אורלי לוי אבקסיס: אבל יש כאלה שאפילו אין עליהם משמעת קואליציונית ואני מנסה להבין את הרציונל שעומד מאחורי ההחלטה להודיע לכל חברי הכנסת מאותה סיעה שלא להגיע.

אורלי לוי אבקסיס: אז יש אנשים שיגידו שהם מפחדים ואני אגיד, הם מתואמים.

אורלי לוי אבקסיס: אבל אנחנו ערוכים גם לזה.

אורלי לוי אבקסיס: לא חשבנו שהגענו לפיקניק.

אורלי לוי אבקסיס: בתחילת דרכי נאבקתי על כל חוק וחוק.

אורלי לוי אבקסיס: הרבה פעמים נאבקתי בתוך המפלגה כדי להעביר את הדברים האלה והרבה פעמים גם בחוץ.

אורלי לוי אבקסיס: מרגע שהופרה הבטחה.

אורלי לוי אבקסיס: מרגע שהופרה ההבטחה ברגל גסה, הנושאים אפילו לא עלו כדרישה במשא ומתן הקואליציוני והעלמתם ממני שיש משא ומתן קואליציוני, כשאני מספר 2 ברשימה, כדי שלא אביא לידי ביטוי את הדרישות החברתיות וכל מה שקבלתם זה תפקיד ספציפי.

אורלי לוי אבקסיס: אני לא אהיה חלק מזה, אני לא אשמש כעלה תאנה ואני לא מוכנה למכור את העקרונות שלי לא בעבור כיסא ולא בעבור שום דבר כזה.

אורלי לוי אבקסיס: צר לי שהגענו לכאן, אבל אם זו הדרך היחידה, זו הדרך היחידה.

אורלי לוי אבקסיס: אני שלמה עם זה.

אורלי לוי אבקסיס: תודה רבה.

יואב קיש: תודה רבה לחברת הכנסת אורלי לוי אבקסיס.

יואב קיש: בהמשך לדבריך, כמי שראה את הפעילות שלך, באמת לא ראיתי חובה אישית, אני יכול בהחלט להתחבר למה שאת אומרת שבאמת לא אמרו לך תיקחי תפקיד או תקבלי משהו.

יואב קיש: בעניין הזה אני חושב שמה שאת מעידה על עצמך נראה נכון.

יואב קיש: מצד שני שאלתי אותך וגם הבנתי את התשובה שלך, שאלתי אם את רואה את עצמך חלק מישראל ביתנו?

אורלי לוי אבקסיס: לא.

יואב קיש: אז התשובה היא לא.

אורלי לוי אבקסיס: אבל יש גם דרך להיפרד.

אורלי לוי אבקסיס: זו אחת מהן.

יואב קיש: סדר הדיון יהיה כזה, חבר הכנסת אילטוב יתייחס ואחריו הדוברים.

רוברט אילטוב: אני רוצה להתייחס בקצרה לדברי חברת הכנסת לוי על היושר וההבטחות.

יואב קיש: חכה לצלמים, אנחנו רוצים שיהיה דיון מצולם.

רוברט אילטוב: אני רוצה להתייחס לכל האי דיוקים, בלשון המעטה, שחברת הכנסת לוי אמרה פה, עם רטוריקה מאוד יפה, אבל אינם תואמות את המציאות.

רוברט אילטוב: צריך להזכיר שהודעתה של חברת הכנסת אורלי לוי על פרישה מהסיעה הייתה ב-19 לחודש מאי.

יואב קיש: ב-16 למאי.

רוברט אילטוב: או 16 או 19, לא חשוב, זה לא רלוונטי.

אורלי לוי אבקסיס: זה מאוד רלוונטי.

רוברט אילטוב: פחות רלוונטי למה שאני רוצה להגיד.

רוברט אילטוב: ההסכם הקואליציוני נחתם כששה ימים רק אחרי זה.

רוברט אילטוב: צריך להדגיש שבתוך התקופה הזאת הייתה גם ישיבת סיעה וחברת הכנסת אורלי לוי לא התייצבה אליה ולא העלתה אף לא דרישה אחת, לא בפני הסיעה ולא מול יושב-ראש המפלגה שהיא סגרה לא את הטלפון ולא ענתה לו ברמה המעשית.

רוברט אילטוב: הייתי קורא לזה חוסר תום לב אבל זה הרבה מעבר לכך.

רוברט אילטוב: חברת הכנסת אורלי לוי יכלה להעלות את כל הנושאים והסוגיות.

רוברט אילטוב: אגב, מי שניהל אתנו את המשא ומתן ידע שאנחנו ניהלנו משא ומתן עיקש מאוד בסוגיות שחברת הכנסת אורלי לוי מובילה והובילה אותם ואף הייתה מלחמה על ועדת הרווחה עם סיעת כולנו.

רוברט אילטוב: מלחמה עיקשת כדי לתת במה וכלים פרלמנטאריים, הרציניים ביותר לחברת הכנסת אורלי לוי כדי שהיא תוכל להוביל את הנושאים הפרלמנטאריים והציבוריים מטעם ישראל ביתנו, שהיא תוביל אותם כדגל, כהבטחה שנתנו לה.

רוברט אילטוב: לכן לבוא ולהגיד שלא נלחמנו, כולל התקציבים, בנושא הדיור הציבורי ובנושאים אחרים, שכשהיא פרשה בשיא המשא ומתן פשוט נמחקו מהדיונים של המשא ומתן כי אמרו לנו חבר'ה שש זה יותר מחמש ואורלי לוי לא אתכם.

רוברט אילטוב: אני מאוד מכבד אותה ותמשיך בפעילות הציבורית שלה, אבל עם כל הכבוד, להטעות לא רק את הציבור אלא גם את הוועדה, להגיד אני פרשתי אבל בעצם אין לי דרך, שזה שקר מוחלט, בטח יש לה דרך, היא הייתה צריכה פשוט לפרוש - - -

אורלי לוי אבקסיס: מה זה לפרוש?

רוברט אילטוב: כמו בוגי יעלון, ברגע שראה שאין לו יותר יכולת להוביל את הנושאים שלו בכנסת מול הסיעה שלו, הוא שם את המנדט שלו ואומר שהוא הולך לדרך חדשה.

רוברט אילטוב: אני מאמין בדרך שלו.

רוברט אילטוב: מה שעושה אורלי לוי היא מנסה להמשיך לעבוד על הפלטפורמה של ישראל ביתנו ולהגיד שהיא עצמאית.

רוברט אילטוב: הדבר הזה לא יכול להתקבל בכנסת, בשיטה הפרלמנטארית שלנו.

יואב קיש: תודה.

יואב קיש: חברת הכנסת לוי, אני אתן לך זכות דיבור נוספת.

יואב קיש: עכשיו חברת הכנסת שלי יחימוביץ בבקשה.

יואב קיש: אחריה חבר הכנסת דב חנין.

דב חנין: אני הייתי קודם.

<אתי בן יוסף: שניהם נכנסו וחברת הכנסת יחימוביץ בקשה.

דב חנין: לא נכון אבל לא משנה.

דב חנין: אין לי בעיה שחברת הכנסת יחימוביץ תהיה קודם.

שלי יחימוביץ': למרות הוויכוח על זמן הדיבור אני מודה שהגעתי מוקדם כדי לתפוס מקום ונדהמתי למצוא חדר ריק.

שלי יחימוביץ': אני קצת בשוק.

יואב קיש: בגלל זה דחינו את הישיבה ב-20 דקות כי חברי כנסת לא הספיקו להגיע ב-09:00.

שלי יחימוביץ': אני בטוחה ואני מתחברת לדבריה של חברת הכנסת לוי שגם אם יש את המושג שקוראים לו משמעת קואליציונית, שאני חושבת שהוא לא חל במקרה הזה, לפחות חברי באופוזיציה יהיו כאן ואני מאוכזבת לראות שאין כאן נציגים לא למחנה הציוני, לא ליש עתיד ולא למרצ.

שלי יחימוביץ': אני לא מבינה מה קורה כאן.

דוד ביטן: למרצ אין חברים בוועדת הכנסת.

יואב קיש: מרצ לא חברים אבל את יכולה לייצג את המחנה הציוני.

רוברט אילטוב: אני לא בטוח שהיא מדברת בשם הסיעה.

יואב קיש: אבל אם היא חברת כנסת של המחנה הציוני שנמצאת פה היא יכולה להצביע בשם המחנה הציוני.

שלי יחימוביץ': גם אני איני חברה בוועדת הכנסת וזה דיון דרמטי גורלי וחסר תקדים בתולדות הכנסת.

שלי יחימוביץ': אני לא מכירה כמוהו.

שלי יחימוביץ': אני יותר מעשר שנים חברת כנסת ואני חושבת שכל חברי הכנסת היו צריכים להיות פה סביב השולחן והייתה צריכה להיות גם שורה שניה של כיסאות כדי להשתתף בדיון הזה.

שלי יחימוביץ': חברת הכנסת אורלי לוי היא מחברות הכנסת מהמצטיינות והמוצלחות ביתר שידעה הכנסת הזאת.

שלי יחימוביץ': אני לא אומרת את זה כדי לשבח אותה, לקלס אותה או חלילה להספיד אותה כי עוד נכונו לה עלילות.

שלי יחימוביץ': אלא כדי לומר שבמתח הזה, בו בראש ובראשונה מבין כל הדרישות שאנחנו נדרשים להם, נדרש מאתנו לשרת את הציבור בלהיות נאמנים לאידיאולוגיה שבשמה שנשלחנו למקום הזה ובשמה לשרת את האנשים ששלחו אותנו לכאן, אורלי עומדת במעלה הסקאלה.

שלי יחימוביץ': במקומות הראשונים.

שלי יחימוביץ': מצטיינת שבמצטיינות.

שלי יחימוביץ': ממלאה את השליחות שלה באופן המוחלט תוך נאמנות לחלשים ולדלים ביותר בחברה.

שלי יחימוביץ': אלה שאין להם כאן לובי, אלה שלא יכולים לתרום לה.

שלי יחימוביץ': אלה שלא יכולים לחזק אותה.

שלי יחימוביץ': בנאמנות ובמסירות לא רק בחקיקה ולא רק בדיונים או במאבקים, סליחה אורלי שאני מדברת לידך בגוף שלישי, אלא גם בפניות ציבור, בטיפול מסור שנמשך שנים.

שלי יחימוביץ': אנשים שנזרקו מכל דלת אפשרית וזוכים אצלה לאוזן קשבת לליווי ולאמפטיה.

שלי יחימוביץ': היש שליחות משמעותית, אפילו קדושה אני ארשה לעצמי לומר, מהשליחות הזו שעושה חברת הכנסת אורלי לוי למען הציבור?

שלי יחימוביץ': מישהו כאן התבלבל?

שלי יחימוביץ': למה נועד החוק הזה?

שלי יחימוביץ': עברתי גם על הדיונים בכנסת שליוו את החוק הזה שנחקק לפני 27 שנים.

שלי יחימוביץ': הוא נועד לשים סייג לחברי כנסת שהם ההפך המוחלט מאורלי לוי.

שלי יחימוביץ': לחברי כנסת אינטרסנטים, אופורטוניסטים, שבאמצע קדנציה לוקחים את מימון המפלגות שלהם ואת המנדט שלהם ועוברים למפלגה אחרת בעבור טובות הנאה.

שלי יחימוביץ': לכך נחקק החוק הזה.

שלי יחימוביץ': הוא ל נחקק לחברי כנסת מצפוניים שאינם יכולים לעשות שקר בנפשם.

שלי יחימוביץ': הוא לא נחקק לחברי כנסת שמסרבים להיכנס לקואליציה, על כל המנעמים של הקואליציה ובוחרים להישאר במדבר הפוליטי, זה ממש מדבר, זה יותר גרוע מאופוזיציה כי אופוזיציה אתה שייך למפלגה, יש לך את הכר המרופד שלך.

שלי יחימוביץ': היא בחרה באמת בדרך הקשה שלא רק שאין בה תגמול, אלא יש בה קושי מתמשך וסיזיפי ויום-יומי וזה לא פגע כהוא זה בשירות שהיא נותנת לציבור.

שלי יחימוביץ': בואו נסתכל על עצמנו.

שלי יחימוביץ': מה התפקיד שלנו?

שלי יחימוביץ': את מי אנחנו מייצגים?

שלי יחימוביץ': אנחנו מייצגים את הציבור.

שלי יחימוביץ': לשלול מחברת כנסת מחוננת, מוכשרת, שליחת ציבור בכל תג ותו ממנה, לשלול ממנה את הזכות לייצג את הציבור זה עונש לציבור, זה לא עונש לאורלי לוי.

שלי יחימוביץ': אנחנו כן מדברים כאן על סוגיה שהיא לא קשורה לעבודת הכנסת.

שלי יחימוביץ': לו היה כל-כך חשוב לכם, חבר הכנסת אילטוב, לקיים סדר פרלמנטארי ולממש את העזיבה שלה את המפלגה, הייתם עושים את זה כבר לפני עשרה חודשים.

רוברט אילטוב: אי-אפשר.

שלי יחימוביץ': תן לי להשלים בבקשה.

שלי יחימוביץ': בחרתם לעשות את זה בעיתוי בו יש סיכוי מסוים שיהיו בחירות.

שלי יחימוביץ': אתם לא רוצים להעניש אותה בכנסת הזו, היא לא מפריעה - - -

רוברט אילטוב: זה ממש לא נכון.

שלי יחימוביץ': היא לא מפריעה לפעילות הפרלמנטארית שלכם כהוא זה.

שלי יחימוביץ': היא גם לא עולבת בכם.

שלי יחימוביץ': היא עושה את זה באצילות נפש.

שלי יחימוביץ': היא לא עומדת על הבמה ומגדפת או מחרפת, היא פשוט עושה את הדברים שהיא נשלחה לעשות אותם ובגללם היא גם באה למפלגה.

שלי יחימוביץ': בגללם היא הוזמנה מלכתחילה למפלגה.

יואב קיש: נא לסיים בבקשה.

שלי יחימוביץ': יש פה היפוך מוסרי שנובע גם מסוג של ישיבה בתוך בועה ולהקשות לראות איך הציבור רואה אותנו.

שלי יחימוביץ': אני מפצירה בחברי מהאופוזיציה לא לתת יד למהלך כזה.

שלי יחימוביץ': זה מהלך שהוא חסר תקדים.

שלי יחימוביץ': הוא מעולם לא נעשה בסיטואציה כזו של חבר כנסת שבוחר להיות שלם עם צו מצפונו ולא ליהנות ממנעמי השלטון.

שלי יחימוביץ': אני אמשיל את זה לגאולה כהן, שלא יכלה לשבת עוד בתנועת החירות אחרי הסכמי קמפ דיוויד.

שלי יחימוביץ': היא לא יכלה.

שלי יחימוביץ': זה עמד בסתירה מוחלטת למהותה, לאידיאולוגיה שלה ולשליחות שבשמה היא הייתה בכנסת.

שלי יחימוביץ': בדיוק אותו דבר.

שלי יחימוביץ': אם אתם רוצים השוואות, זו ההשוואה.

שלי יחימוביץ': לא למעשים כלנתריסטיים.

רוברט אילטוב: את משווה את מה שקורה פה לקמפ דיוויד?

רוברט אילטוב: על מה את מדברת?

רוברט אילטוב: את ההתנהלות שלה מול הסיעה את משווה לקמפ דיוויד?

שלי יחימוביץ': חברת כנסת שאינה מרשה, היא יכולה למלא את שליחותה האידיאולוגית בתוך המפלגה - - -

רוברט אילטוב: אבל היה לה זמן במשא ומתן, היא לא לקחה אותו.

יואב קיש: חברת הכנסת יחימוביץ, דקה לסיום.

שלי יחימוביץ': אני רוצה לומר משהו ליועץ המשפטי, אני מאוכזבת מהדברים שאמרת כאן.

שלי יחימוביץ': כל מה שאמרת הוא נכון על-פי המדע ועל-פי הספר.

שלי יחימוביץ': אבל יכולת לבחור אין ספור ציטוטים והחלטות מהכרעות דין אחרות, מאמירות אחרות ולהסביר עד כמה משמעותי שחבר כנסת כן נשאר נאמן למצפונו ולשליחותו.

שלי יחימוביץ': נשאלת אם יש לנו שיקול דעת.

שלי יחימוביץ': אני רוצה להגיד לכם חברי, שיקול הדעת שלנו הוא מאוד מאוד רחב.

שלי יחימוביץ': בטח בעניין הזה שהוא עניין תקדימי ואני ממש ממליצה ומפצירה בפניכם לא לאשר את המהלך הזה ולהגיע להסדר אחר.

יואב קיש: תודה.

שלי יחימוביץ': יש עוד דבר שחשוב לי לומר, היועץ המשפטי אמר שבהתפלגות אין שיקול דעת.

שלי יחימוביץ': אני זוכרת דיון כאן, ברצון להתפלגות מסיעת הגמלאים בשעתו, כשארקדי גיידמק ביקש לקנות כמה חברי כנסת מהגמלאים והם ביקשו להיקנות על-ידו כדי שתהיה לו יתד בכנסת ואנחנו כאן הפעלנו שיקול דעת, בעניין שלכאורה אין עליו שיקול דעת ולא אישרנו להם התפלגות, למרותש כאילו לא היה לנו שיקול דעת.

שלי יחימוביץ': אז אם במקרה ההוא היה לנו שיקול דעת - - -

איל ינון: אין ספק שיש שיקול דעת רחב.

שלי יחימוביץ': שיקול הדעת הוא רחב ביותר ואני מבקשת מכולכם ללא הבדל שיוך לקואליציה או אופוזיציה ולצערי האופוזיציה כמעט ולא נוכחת פה, לא לאשר את המהלך הזה.

יואב קיש: תודה רבה לחברת הכנסת שלי יחימוביץ.

יואב קיש: חבר הכנסת דב חנין בבקשה.

דב חנין: תודה אדוני היושב-ראש.

דב חנין: דברה חברת הכנסת אורלי לוי אבקסיס על שמה הטוב ואני רוצה להגיד כאן בצורה מאוד ברורה, שום דבר שהוועדה הזו תחליט ושום דבר שסיעתה הקודמת של חברת הכנסת לוי תבקש, לא יכול לפגוע בשמה הטוב של אורלי, כי שמה הטוב מובטח לה ושמור לה אצל כל אותם אנשים רבים ונשים רבות בדיור הציבורי וכל אותם הורים לילדים בסיכון וכל אותם אנשים שהיא מלווה את המאבקים שלהם יום-יום.

דב חנין: מזה צריך להתחיל.

דב חנין: זה לא ממעיט בחומרת המהלך שמתנהל כאן.

דב חנין: כל המטרה של החקיקה שאנחנו עוסקים בה היום היא לנסות לייצר סטנדרט גבוה של התנהלות של חברי כנסת.

דב חנין: מה שאנחנו עושים היום לא בא כדי להבטיח סטנדרט גבוה של התנהגות של חברי כנסת, אלא בדיוק ההפך, כדי למנוע מחברי כנסת להתנהל בסטנדרט גבוה של התנהגות.

דב חנין: בעצם מה המהלך הזה נועד לעשות?

דב חנין: הוא נועד לגרום לחברת הכנסת אורלי לוי אבקסיס להתפטר, לעזוב את כל הפעילות הפוליטית הפרלמנטארית המאוד חשובה שהיא עושה כאן - -

רוברט אילטוב: זה ממש לא נכון.

דב חנין: - - כדי להבטיח לעצמה את האפשרות להיכלל ברשימה של מפלגה קיימת.

דב חנין: זה כל המהלך, הרי אין לזה שום תוצאה מעשית אחרת.

דב חנין: זו המטרה של המהלך, זה מה שאתם מבקשים.

דב חנין: בדיוק את זה אני חושב שאסור לנו לקבל כי אתם בעצם מנסים להציע לנו לייצר סטנדרט נמוך של התנהגות של חברי כנסת, זה כל המהלך הזה.

דב חנין: אמרת אדוני היועץ המשפטי שלנו, לוועדת הכנסת יש שיקול דעת מאוד רחב ואני מציע לנו להפעיל את שיקול הדעת הזה.

דב חנין: להפעיל אותו בהמשך לדברים שאמרת, שהמהלך הזה הוא מהלך מאוד דרמטי, מאוד מרחיק לכת, שפוגע באופן יסודי בזכויות הפוליטיות הבסיסיות ביותר של אנשים.

דב חנין: לקבוע את דרכם הפוליטית, מצמצם את זכות ההיבחרות שלהם, פוגע ביכולת שלהם להתחבר עם ארגונים ומפלגות פוליטיות שמתאימות להם ולכן זה מהלך מאוד דרמטי ויוצא דופן ולכן ועדת הכנסת נמנעה מלהכריז על פרישה גם בהרבה מצבים אחרים, ברוב רובם של המצבים בהם נתבקשה לעשות את זה.

דב חנין: עד כאן אני מסכים עם חוות דעתך ומכאן אני רוצה להציע גישה משפטית אחרת, שהיא לדעתי הגישה שצריכה להנחות את הוועדה הו בהחלטה שלה ואני אומר את זה בכל הכבוד לדברים שאמרת, אבל נדמה ליש בכמה נקודות אנחנו חלוקים.

דב חנין: אני חושב שכדי שהחלטה של פרישה תוכל להתקבל על-ידי ועדת הכנסת צריך ללכת בשביל מאוד צר ורק בשביל הזה.

דב חנין: בצדק אמרת שמעשה אחד חד פעמי לא מספיק כדי להכריז על פרישה.

דב חנין: מצד שני, גם אי-אפשר להכריז על פרישה כפי שמבקשים מאתנו לעשות כאן אחרי כמעט שנה שלפי טענת הסיעה, מאות הצבעות, לא ספרתי אבל אני מקבל על פניהם את הנתונים שהסיעה מציגה.

דב חנין: אני חשוב שכאן יש הפרה של השביל הצר הזה מהכיוון השני.

דב חנין: אמרת בצדק, אם היו באים אחרי הצבעה אחת ואומרים אורלי פרשה, בלתי אפשרי, לא נכון.

איל ינון: הם באו.

איל ינון: בפועל באו אלי בתחילת הדרך ואמרתי שזה לא.

דב חנין: בתחילת הדרך זה היה בלתי אפשרי אבל גם אי-אפשר להגזים לכיוון השני והם הגזימו לכיוון השני.

דב חנין: הם הגזימו לגמרי.

יואב קיש: נא לסיים בבקשה.

יואב קיש: דברת חמש דקות ויש עוד דוברים, יש מליאה ב-11:00.

דב חנין: אדוני היושב-ראש, אני עומד על זכותי להעלות כאן שיקולים משפטיים כי אנחנו בדיון מעין משפטי.

יואב קיש: אתה מדבר כבר חמש דקות, אני אתן לך עוד דקה.

דב חנין: תן לי להגיד את הטענות המשפטיות.

דב חנין: אנחנו נמצאים פה אדוני היועץ המשפטי בסיטואציה קלאסית של שיהוי.

דב חנין: מהו שיהוי מבחינה משפטית?

דב חנין: שיהוי מבחינה משפטית זה כאשר מישהו לא פועל בזמן כדי לאכוף זכות שיש לו.

דב חנין: אומר בית המשפט, אולי יש לך את הזכות, אבל העובדה שלא פעלת במהירות כדי לממש את הזכות הזו, גורמת למצב שאנשים אחרים אולי יסתמכו על אי הפעולה שלך.

רוברט אילטוב: אתנה מטעה את הוועדה.

דב חנין: אני מסביר בדיוק למה אני מתכוון, שינו את מצבם לרעה וכדומה.

דב חנין: אני רוצה להפנות אותך אדוני היועץ המשפטי לערעור אזרחי 2219/92 פרשת שפירא ליבאי נגד מפלגת העבודה.

דב חנין: שם אומר בית המשפט העליון, בעניינים של בחירות, שיהוי הוא עוד יותר גורלי.

דב חנין: הוא מדבר על תהליכים של בחירות, אבל אנחנו מתעסקים פה במטריה של בחירות.

דב חנין: כל מעודי הפעולה צריכים להיות קצרים ביותר.

דב חנין: אי-אפשר להשתהות ולחכות הרבה זמן ואז להגיד, אחרי שנה כמעט, עכשיו באנו.

דב חנין: לא רק זה שיש כאן שיהוי, אלא השיהוי הזה נגזר באופן ישיר מהוראת חוק היסוד.

דב חנין: מה אומר סעיף 6א'(א), הוא אומר, חבר כנסת שפרש מסיעתו ולא התפטר מכהונתו סמוך לפרישתו.

דב חנין: מה אומרים אנשי ישראל ביתנו, פרשה.

דב חנין: מתי פרשה?

דב חנין: הודיעה על פרישה לפני שנה.

רוברט אילטוב: נודלמן - - - שנה וחצי אחרי שהתחיל להתנהל אחרת ובית המשפט דחה את הערעור שלו, עם כל הכבוד.

רוברט אילטוב: אתה מטעה את הוועדה.

יואב קיש: אל תפריע לו, הוא צריך לסיים.

דב חנין: עם כל הכבוד - - -

רוברט אילטוב: אתה פשוט מטעה את הוועדה, לא מתאים לך.

דב חנין: עם כל הכבוד לפסק הדין של בית המשפט המחוזי בעניין נודלמן ואני לא הולך עכשיו לפתוח את כל האבחונים מהפרשה הזו, קודם כל פסק הדין הזה לא רלוונטי, הוא שונה מאוד, כל הסיטואציה שונה מאוד.

דב חנין: דבר שני, אני חושב שמותר לחלוק על פסק דין של בית משפט מחוזי, לדעתי הוא לא נכון.

דב חנין: אני חושב שבית המפשט המחוזי לא פסק נכון.

דב חנין: לגופו של עניין ובזה אסכם, אנחנו מדברים על סיטואציה שהבקשה הזו מביאה את חברת הכנסת אורלי לוי למצב בלתי אפשרי.

דב חנין: אם עכשיו מוחלט שהיא פרשה, היא לא התפטרה לכנסת סמוך לפרישתה, כי הפרישה הזאת, גם אם ועדת הכנסת מחליטה עליה רשמית עכשיו, התרחשה לאורך הרבה זמן.

דב חנין: לכן יש כאן סיטואציה קלאסית של שיהוי ויש סיטואציה שבעצם אינה מאפשרת לחבר הכנסת לפעול לפי מה שנדרש בסעיף 6א'.

דב חנין: מעבר לזה, אם מסתכלים על סעיף 6א', חצי מהמילים, מספרית, בסעיף 6א', מדברות על התמורה.

דב חנין: אנחנו מדברים על סיטואציה שלא רק שאין תמורה, אלא יש מחיר.

דב חנין: לא רק שהיא לא מקבלת תמורה, היא הולכת לשלם מחיר אישי ומשלמת מחיר אישי על ההתנהלות שלה בתוך הכנסת.

דב חנין: אני רוצה לסיים ולהציע שבהחלט אין סיבה לחייב את הסיעה ולחייב את חברת הכנסת לוי להמשיך לחיות ביחד.

דב חנין: הם לא רוצים לחיות ביחד, אני מכבד את זה.

דב חנין: יש ביניהם התנתקות אמיתית.

דב חנין: אני מקבל את זה ונחליט שהם יתנתקו זה מזו וזו מזה.

רוברט אילטוב: צריך לציין שהיוזמה הייתה של חברת הכנסת לוי.

דב חנין: בסדר גמור.

דב חנין: אבל ההתנתקות לא חייבת להיות בדרך של פרישה.

דב חנין: אתם יכולים לשמור את מימון המפלגות שלכם, אורלי לא חפצה בכסף הזה, היא לא בקשה אותו אף פעם, היא לא דרשה אותו.

דב חנין: אני חושב שצריך להגדיר את זה, התנתקות בהסכמה, לאפשר לאורלי את המעמד ואת האפשרות של הפעולה שלה בתוך הכנסת - - -

רוברט אילטוב: אתה צריך לשאול את ההסכמה של הצד השני.

דב חנין: אני מציע שמה שוועדת הכנסת תחתור להחליט.

דב חנין: תודה.

יואב קיש: חבר הכנסת ביטן וחזן, בבקשה, אתם לא מכבדים את הדיון.

יואב קיש: חבר הכנסת נגוסה שאלה בבקשה.

אברהם נגוסה: חברת כנסת אורלי לוי אבקסיס היא חברת כנסת מספר אחד בתחום החברתי בבית הזה ואנחנו מאוד מעריכים אותה.

אברהם נגוסה: השאלה שלי, מדובר פה בסכסוך בתוך הסיעה, אם כך, למה אנחנו, חברי הקואליציה מחויבים למשמעת קואליציונית?

אברהם נגוסה: האם זה בהסכם הקואליציוני שישראל ביתנו הצטרפה לממשלה?

אברהם נגוסה: אני מבין למה ועדת הכנסת דנה בנושא של סעיף 6א', אבל מה אנחנו, חברי הקואליציה - - -

יואב קיש: אני מבין שאתה שואל את יושב-ראש הקואליציה?

אברהם נגוסה: כן.

אברהם נגוסה: למה אנחנו צריכים להיכנס כצד בסכסוך בתוך המפלגה.

אברהם נגוסה: תענה לי יושב-ראש הקואליציה, למה אני מחויב במשמעת קואליציונית בניגוד למצפוני.

דוד ביטן: אתה לא מחויב לשום דבר אבל יש כללים וזה חלק מהכללים.

שלי יחימוביץ': אפשר להגיע להסדר יותר הגיוני.

יואב קיש: חבר הכנסת נגוסה, אני מקווה שקבלת את התשובה מיושב-ראש הקואליציה.

אברהם נגוסה: לא שמעתי את התשובה.

דוד ביטן: אמרתי לך שיש כללים ולפי הכללים האלה אנחנו צריכים להצביע.

אברהם נגוסה: זה לא חוק.

שלי יחימוביץ': אמרו לך שיש שיקול דעת נרחב.

דוד ביטן: עם כל הכבוד, אל תנהלי לי את הקואליציה, תנהלי את האופוזיציה.

יואב קיש: הוא שאל את חבר הכנסת ביטן שאלה, תני לו לענות.

יואב קיש: עכשיו חבר הכנסת ביטן בזכות דיבור.

אברהם נגוסה: אל תתבלבלו, אני אעמוד במשמעת הקואליציונית, אין לי ברירה, אבל אני רוצה להבין האם זה היה בהסכם הקואליציוני - - -

דוד ביטן: אף הצעת חוק לא בהסכם הקואליציוני.

דוד ביטן: אבל יש החלטות שהקואליציה מכבדת וזה אחד מהם.

דוד ביטן: זה הכול.

שלי יחימוביץ': איפה התקבלה ההחלטה?

יואב קיש: חבר הכנסת בצלאל סמוטריץ בבקשה.

דוד ביטן: מה את רוצה?

דוד ביטן: את רוצה הסברים לעניין הזה?

שלי יחימוביץ': אני רוצה שתמצא פתרון הגיוני לעניין הזה.

אברהם נגוסה: בעניין החוק אני מבין שחברי האופוזיציה מחויבים.

אברהם נגוסה: מדובר פה בסכסוך בתוך הסיעה.

יואב קיש: חבר הכנסת נגוסה, הוא ענה לך, אם התשובה שלו טובה או לא טובה זה כבר עניין אחר.

אורלי לוי אבקסיס: חבר הכנסת נגוסה, אם תפעיל את שיקול הדעת, הם יפעילו עליך סנקציות.

יואב קיש: חבר הכנסת בצלאל סמוטריץ בבקשה.

בצלאל סמוטריץ': אני קודם כל רוצה להבהיר שלפחות מבחינתי אין בדיון הזה משמעת קואליציונית.

בצלאל סמוטריץ': בררתי את הנושא עם הסיעה שלי כשביקשו ממני להחליף את חברת הכנסת מועלם, שנמצאת בדיון על חוק שלה בוועדת הכלכלה.

בצלאל סמוטריץ': בררתי והובהר לי שבעניין הזה אין משמעת קואליציונית.

דוד ביטן: יש משהו שיש לכם משמעת קואליציונית?

בצלאל סמוטריץ': אני אומר את דעתי בעניין.

בצלאל סמוטריץ': אתה מוזמן להדיח גם אותי.

בצלאל סמוטריץ': מזמן לא הדחת מישהו מהקואליציה אדוני היושב-ראש, אז אתה יכול להדיח אותי ממילוי המקום של חברת הכנסת מועלם.

דוד ביטן: הייתי עושה את זה מהר מאוד אם הייתי יכול.

בצלאל סמוטריץ': כנראה שגם אתה מכיר במגבלות הכוח.

בצלאל סמוטריץ': לא רע.

בצלאל סמוטריץ': אני רוצה לעורר את הדילמה שלי בעניין ואני בדילמה קשה.

בצלאל סמוטריץ': מצד אחד, אם נשקף את תמונת המצב העובדתית, אני חושב חבר הכנסת חנין שההחלטה שלנו קודם כל צריכה להתלבש על שיקוף של תמונת המצב העובדתית.

בצלאל סמוטריץ': על גבי זה יכול להיות שיש שיקול דעת לוועדה, למרות שהתמונה העובדתית היא א', להחליט שאנחנו לא מאשרים את הבקשה של ישראל ביתנו.

בצלאל סמוטריץ': אבל לדעתי מבחינת שיקוף תמונת המצב העובדתית חברת הכנסת לוי פרשה מסיעת ישראל ביתנו, היא אמרה את זה בעל-פה, בכתב, חזרה על זה גם כאן.

בצלאל סמוטריץ': גם במפורש וגם במשתמע מההתנהלות שלה.

בצלאל סמוטריץ': לכן מהבחינה המשפטית בוודאי שסיעת ישראל ביתנו צודקת בבקשה שלה ויש לה לגיטימציה להגיד, פרשת מאתנו, אז פרשת מתאנו על כל ההשלכות שיש לפרישה כזו כפי שכתוב בסעיף 6א' לחוק היסוד.

בצלאל סמוטריץ': יחד עם זה התוצאה היא תוצאה קשה.

בצלאל סמוטריץ': אני חושב שכל מי שמכיר את היחסים בין אורלי לביני אנחנו לא סיפור אהבה גדול, לא אעריף עליה כל-כך הרבה מחמאות כמו שהעריפו כאן אחרים, אבל עדיין אני חושב שדי ברור שההתנהלות שלה בסוגיה הזו הייתה התנהלות אידיאולוגית.

בצלאל סמוטריץ': היא לא בקשה ולא קבלה טובת הנאה להפך, היא ויתרה על טובות הנאה וזה דבר שאנחנו, כחברי כנסת, צריכים לעודד אותו.

בצלאל סמוטריץ': השיטה הדמוקרטית שלנו היא שיטה שמשלבת בין המנדט שניתן לסיעה כסיעה ולעובדה שכל אחד מאתנו נבחר בסוף כחלק מסיעה ולא כאדם עצמאי לבין זה שבסוף כל אחד מאתנו מביא משהו.

בצלאל סמוטריץ': שמו גם את התמונות שלנו על המודעות לפני הבחירות לא רק את האות של המפלגה.

בצלאל סמוטריץ': השיטה שלנו באמת מאזנת.

בצלאל סמוטריץ': יש דברים שאנחנו מקבלים מכוח הסיעה, את המכסות שלנו, את המימון שלנו ומצד שני יש דברים אחרים, זו שאלה של איזון.

בצלאל סמוטריץ': כשלעצמי אני חושב, אדוני היועץ המשפטי, שהחוק עצמו קצת בעייתי.

בצלאל סמוטריץ': לי מאוד ברור שחבר כנסת שפורש מהסיעה, התקציב צריך להיות שייך לסיעה והמכסות צריכות להיות שייכות לסיעה.

בצלאל סמוטריץ': אבל למנוע ממנו להיבחר, הזכות לבחור ולהיבחר היא זכות יסוד חוקתית, להטיל מגבלות על האפשרות של חבר כנסת להיבחר בפעם הבאה, זאת מגבלה מאוד קשה.

בצלאל סמוטריץ': אני לא מכיר, האם עובדתית הסעיף הזה נתקף אי פעם?

בצלאל סמוטריץ': האם לגיטימי לפגוע בזכות יסוד החוקתית של לבחור ולהיבחר בסיטואציה כזאת או לא?

בצלאל סמוטריץ': בסופו של דבר, אם סיעת ישראל ביתנו תעמוד על הבקשה שלה, אני אצביע אתה לא בשל משמעת קואליציונית, אלא כי אני חושב שהדרישה שלה היא לגיטימית בהתאם לחוק.

בצלאל סמוטריץ': אני בכל זאת רוצה להציע שתנסו איזושהי הידברות, אפשרות לדחות את ההחלטה גם למחר ולראות האם אפשר לייצר משהו שבו - - -

יואב קיש: לגבי זה, הצעתי את זה גם.

יואב קיש: ניסיתי ויעידו הצדדים שחברתה כנסת אורלי לוי אני מניח שרוצה, אבל נפנה את זה לחבר הכנסת אילטוב, כי ניסיתי ואמרתי שאני לא רוצה להביא את זה אלא רק כצעד אחרון, בדיוק מה שאתה אומר.

יואב קיש: נשמע את חבר הכנסת אילטוב מגיב על זה.

בצלאל סמוטריץ': אני אומר שהבקשה שלהם לגיטימית לחלוטין בהתאם לחוק ולכן אצביע, אבל אני חשוב שהתוצאה בסוף, למרות שהתהליך נכון לפי החוק, אבל התוצאה היא תוצאה שמייצרת כאבי בטן גדולים.

יואב קיש: היועץ המשפטי ידבר, חבר הכנסת אילטוב ידבר אחריו ואחריו חברת הכנסת לוי ואז נלך להצבעה.

יואב קיש: אני מבקש לעדכן את החברים בהתאם שעוד כעשר דקות נצביע.

יואב קיש: הישיבה לא תסתיים אחרי הצבעה, יש עוד כמה מיזוגים שהגיעו בתחילת הדיון והוספנו אותם לסדר היום.

יואב קיש: מי שלא נמצא וחשוב לו להצביע, שיגיע.

איל ינון: אני רוצה להתייחס בקצרה לשלוש נקודות שעלו, אחד לעניין השיהוי שהעלה חבר הכנסת חנין.

איל ינון: הדבר האחרון שאפשר לומר על סיעת ישראל ביתנו במקרה הזה שהיא נקטה בדרך של שיהוי.

איל ינון: עוד באותו יום שחברת הכנסת אורלי לוי הודיעה את שהודיעה התייצב אצלי חבר הכנסת אילטוב בבקשה להכריז עליה כפורשת.

איל ינון: אני הסברתי לחבר הכנסת אילטוב שהדבר הזה אינו אפשרי בגלל כאבי הבטן שמלווים אתכם בדיון הזה.

איל ינון: אנחנו לא מכניסים אתכם לכאב בטן כזה רק אחרי הודעה ציבורית תקשורתית, אלא הסברתי לו שיצטרכו להתאפק ולחכות במשך מספר חודשים ולראות כיצד תתנהל חברת הכנסת אורלי לוי, אולי השברים יתאחו בין הצדדים, אולי יגיעו להסכמות ביניהם.

איל ינון: אנחנו לא נוקטים בצעד כל-כך חריף בנקודת זמן כל-כך קרובה להכרזת הפרישה הציבורית התקשורתית.

איל ינון: לכן הנושא של שיהוי בוודאי אין לו מקום בדיון הזה.

איל ינון: ממש לא נזכרו רק עכשיו לבוא, להפך, הם התאפקו וזה עלה להם כנראה גם במחיר וההתאפקות הזאת הייתה בגלל שאני אמרתי להם שזה לא ילך לפני כן.

איל ינון: אגב, גם עדכנתי את חברת הכנסת לוי בעניין הזה שמעשיה והתנהלותה והצבעותיה יבחנו על-ידי סיעת ישראל ביתנו כי הנושא של הפרישה נמצא על הפרק.

איל ינון: נושא שני, אכן כפי שנאמר פה, ההתנתקות בין הצדדים, הגירושים בין הצדדים לא חייבים להיות מלווים בהכרזה על פרישה.

איל ינון: אפשר לעשות התנתקות בדרך אחרת, בדרך של הסכמה כזו או אחרת בין הצדדים.

איל ינון: הדבר הזה קרה בכנסת, הוא לגיטימי.

איל ינון: צריך שני צדדים בשביל ההסכמות האלה וכרגע אין לנו הסכמה של שני הצדדים.

איל ינון: אם תביאו לכך כמובן תבורכו.

איל ינון: עדין אנחנו חושבים שהדרך שבה נוקטת ישראל ביתנו היא לגיטימית מבחינה משפטית וניתן לעמוד מאחוריה לאור הנסיבות של החודשים האחרונים.

איל ינון: דבר שלישי, עלה הנושא של הפרישה האידיאולוגית המצפונית, שהיא לא מהלך כל-כך מקובל בכנסת ושנאמרה פה האמירה שאולי אפילו יש לעודד אותו.

איל ינון: לא כך סבר המחוקק בשעתו.

איל ינון: זה נכון ואני הראשון שאמרתי את זה פה בדיון, שחברת הכנסת לוי לא חשודה בכלל על כלנתריזם, להפך, היא שילמה כנראה מחיר כבד ואולי עוד תשלם, על ההחלטה המצפונית שהיא קבלה.

איל ינון: אבל חברי הכנסת שחוקקו את אותו תיקון ואגב, לשאלת חבר הכנסת סמוטריץ האם התיקון נתקף, מדובר בתיקון לחוק יסוד, לכן היה קשה לתקוף אותו מבחינה חוקתית כי אנחנו יודעים שתיקונים בחוקי יסוד הם הרבה יותר מוגנים מאשר תיקונים רגילים.

איל ינון: לגופם של דברים, חברי כנסת שחוקקו בשעתו את התיקון הקיצוני והחריף הזה לא ראו לנגד עיניהם רק את נושא הכלנתריזם שצריך למנוע אותו, אלא גם את העובדה שבשיטה שלנו חבריה כנסת אינם נבחרים בבחירות אישיות כיחידים אלא כחלק ממכלול, כחלק מסיעה וזה גם חלק חשוב מהדי.

איל ינון: אן.

איל ינון: אי ומהתפקוד שלהם אחרי זה בכנסת.

איל ינון: גם לא רצו לעודד מצב שממילא חייב - - -

שלי יחימוביץ': הכול חשוב לדי.

שלי יחימוביץ': אן.

שלי יחימוביץ': אי חוץ מאידיאולוגיה וערכים.

רוברט אילטוב: - - - על אידיאולוגיה שלנו, עם כל הכבוד.

איל ינון: זה מה שחשבו אז עמיתיכם חברי הכנסת.

איל ינון: הם גם לא רצו לגרום למפה הפוליטית להתפצל לעוד רסיסים.

שלי יחימוביץ': תסתכל על הדיונים ותראה שזה לא מה שהם חשבו.

איל ינון: אוקיי.

איל ינון: אז צריך לתקן את החוק.

יואב קיש: אחרוני הדוברים הם חברי כנסת אילטוב וחברת הכנסת לוי.

יואב קיש: אני מבקש שתתייחס בדבריך למה שהעלה חבר הכנסת סמוטריץ, האם לתפיסתך מוצו כל המגעים עם חברת הכנסת אורלי לוי ולא ניתן להשיג שום פתרון אחר בהסכמה.

רוברט אילטוב: אני רוצה להתייחס בקצרה לכמה דברים, אני לפחות פעמים, בשיחות טלפוניות, ביקשתי מחברת הכנסת אורלי לוי אבקסיס שתייצר קשר עם אביגדור ליברמן, היא לא עשתה זאת, כדי לנסות למצוא דרך, כבר אחרי שהיא הודיעה והיא רצתה לקדם מספר חוקים.

רוברט אילטוב: אנחנו התנגדנו ואחר-כך אפשרנו.

רוברט אילטוב: היו שיחות שאני באופן אישי ניסיתי שתהיה הידברות.

רוברט אילטוב: באותו דיון של הסכמות על החוקים בימי שלישי, שאתה ביקשת שאאפשר לה להעלות את אחד החוקים, העליתי את הדבר הזה.

רוברט אילטוב: היא יזמה את המהלך של הפרישה - - -

אורלי לוי אבקסיס: אדוני היושב-ראש, זה אושר להעלות את החוק?

יואב קיש: לא.

רוברט אילטוב: לא אושר בוועדת שרים.

אורלי לוי אבקסיס: זה לא היה על מכסה, אל תדאג.

יואב קיש: אנחנו מדברים עכשיו על המהות.

רוברט אילטוב: באותה שיחה ביקשתי מאורלי לוי לנסות לדבר על יושב-ראש המפלגה אביגדור ליברמן כדי למצוא פתרונות.

רוברט אילטוב: היא סירבה בתוקף, היא לא רוצה לייצר שום קשר.

רוברט אילטוב: אני רוצה להגיד שהיה לנו אירוע עם ישראל חסון שבסופו של דבר החליט ללכת בדרך אחרת והדברים גם נעשו בדרך מאוד מסודרת, הוא ישב עם אביגדור ליברמן והם מצאו פתרונות.

רוברט אילטוב: אז להגיד שאנחנו לא מחפשים פתרונות זה להגיד דברים שאינם נכונים.

רוברט אילטוב: לגבי השיהוי, התייחס היועץ המשפטי ואני רוצה להגיד לך שגם כאשר נודלמן הוכרז כפורש, הוא יכול היה להתפטר וללכת בדרך החדשה שלו ואף אחד לא מנע ממנו להיבחר לכנסת.

רוברט אילטוב: אנחנו לא מחפשים להכפיש את שמה של חברת הכנסת אורלי לוי, היא חברת כנסת מוכשרת.

רוברט אילטוב: אנחנו לא מחפשים שהיא תתפטר ההחלטה בידיה.

רוברט אילטוב: אם היא רוצה להמשיך להיות חברת כנסת, אין לנו בעיה עם זה, היא יכולה להיות חברת כנסת.

רוברט אילטוב: יש לזה מחיר שהמחוקק קבע, לא אני ולא סיעת ישראל ביתנו.

רוברט אילטוב: לכן אני מבקש להעלות את זה להצבעה.

רוברט אילטוב: לסוגית הסיעות, אתה רואה את הנוכחות, יש פה אמירה של הכנסת בסוגיה של פרישה מהסיעה וחשוב להדגיש את הסוגיה הזאת.

יואב קיש: אחרונת הדוברים, חברת הכנסת אורלי לוי.

יואב קיש: קודם לא הגבלתי אותך בזמן, דיברת כחצי שעה, שמענו דברים, אני מבקש לא להאריך.

אורלי לוי אבקסיס: זה היה עשר דקות.

שלי יחימוביץ': עשר דקות חשובות.

אורלי לוי אבקסיס: אני מבינה שלקואליציה יש סדר יום שצריך למהר.

יואב קיש: אנחנו נותנים לזה את כל הזמן שמגיע לזה, זה דיון חשוב ורגיש, לא היו הגבלות, מי שרק רצה דיבר בלי הגבלה.

יואב קיש: חבר הכנסת ביטן וסמוטריץ, אני מבקש שקט.

אורלי לוי אבקסיס: אדוני היושב-ראש, למען הסר ספק, אני לא מתחננת ולא מבקשת ולא דורשת שתחסו על זכותי הפרלמנטארית או על זכותי הפוליטית לרוץ במפלגה מסוימת.

אורלי לוי אבקסיס: לא אעשה זאת כי אתם לא הכתובת.

אורלי לוי אבקסיס: אבל אני חייבת להבהיר כמה נקודות.

אורלי לוי אבקסיס: אני אשא בכל המחיר.

אורלי לוי אבקסיס: הוא היה על השולחן.

אורלי לוי אבקסיס: אני רוצה לשים כמה דברים על דיוקם.

אורלי לוי אבקסיס: אמר חבר הכנסת רוברט אילטוב, או שאיננו יודע כי אף אחד לא מעדכן גם אותו, לכן אני אעדכן אותך, שכביכול הודעת הפרישה שלי הייתה לפני סיום המשא ומתן הקואליציוני.

אורלי לוי אבקסיס: סיום המשא ומתן הקואליציוני הסתיים בערב שקדם להודעה שהוצאתי לעיתונות.

אורלי לוי אבקסיס: קבלתי טלפון מהיושב-ראש שלך, מהבוס שלך, שהרים לי טלפון לאחר שכמה שעות לפני אותו טלפון הכחיש שיש משא ומתן.

אורלי לוי אבקסיס: הכחיש שהצדדים יושבים, כאשר אני מקבלת עדכונים מבפנים, מהמפלגות האחרות ואת זה הוא לא ידע.

אורלי לוי אבקסיס: בשיחת הטלפון אתו ידעתי, לא רציתי לחשוף את הדברים.

אורלי לוי אבקסיס: באותו ערב הוא התקשר אלי ואמר לי, קבלנו כל מה שרצינו.

אורלי לוי אבקסיס: מאחר שידעתי מה שרצינו באותה ועדה, כי קבלתי עדכונים מאותו משא ומתן, לא דרשנו ולו פעם אחת נושאים חברתיים.

אורלי לוי אבקסיס: כאשר אני פונה ליושב-ראש ואומרת לו, מה דרשנו שקבלנו הכול?

אורלי לוי אבקסיס: כל מה שרצינו.

אורלי לוי אבקסיס: קבלנו את משרד הביטחון.

אורלי לוי אבקסיס: זה היה ב"הי" קצת מטורף לדעתי.

אורלי לוי אבקסיס: כשחזרתי וחידדתי ופרט לתיק הביטחון מה עוד דרשנו?

אורלי לוי אבקסיס: לרגע לא היה נושאים של ילדים בסיכון, של דיור ציבורי, נושאי רווחה, נושאי חיילים, אפילו לא הדרוזים.

אורלי לוי אבקסיס: כלום.

אורלי לוי אבקסיס: גם מה שייצגו חברי כנסת בתוך הסיעה לא יוצג.

אורלי לוי אבקסיס: פרט לדבר אחד שדרשה המפלגה וזה את תיק משרד הביטחון.

אורלי לוי אבקסיס: אני יודעת גם מה הוצע לה על-ידי הצד השני, מאחר וקבלתי עדכונים און-ליין ולא ממפלגה אחת.

אורלי לוי אבקסיס: בזמן הזה נחתם המשא ומתן.

אורלי לוי אבקסיס: עד שהוא עבר את הניסוח של עורכי הדין, לוקח כמה ימים ומי כמותכם יודע, בטח דוקטור למשפטים שיושב לידי, לוקח כמה ימים עד לחתימה האחרונה.

אורלי לוי אבקסיס: ההסכם נסגר באותו לילה ובאותה שיחת טלפון אמרתי לו, אתה מבין מה זה אומר?

אורלי לוי אבקסיס: הוא היה ב"הי".

אורלי לוי אבקסיס: אתה מבין מה זה אומר מבחינתי?

אורלי לוי אבקסיס: שאין דיור ציבורי, שאין ילדים בסיכון, שאין חד הוריות, שאין נכים?

אורלי לוי אבקסיס: הוא לא הקשיב למה שקרה בצד הזה, הוא היה ב"הי".

אורלי לוי אבקסיס: באותו רגע התקבלה ההחלטה.

אורלי לוי אבקסיס: ישבתי וסגננתי את ההודעה.

אורלי לוי אבקסיס: ניסיתי להשיג אותו כדי להעביר אליו את ההודעה לפני שהוצאתי אותה לתקשורת, אבל הבן אדם נעלם.

אורלי לוי אבקסיס: לכן אם אתה חושב שיש לי בעיה עם מה שקורה פה, אז לא, אני באה ושמה מראה, שהציבור יראה את נבחרי הציבור שלו.

אורלי לוי אבקסיס: שהציבור יראה את כל אחד ואחת מחברי הכנסת שיושבים פה ולבי עליכם, חבר הכנסת נגוסה, אתה אומר, למה אתם מטילים עלי משמעת קואליציונית?

אורלי לוי אבקסיס: יש משמעת קואליציונית - - -

דוד ביטן: לא הטלנו, אמרתי שיש כללים ואנחנו עומדים בכללים האלה.

אורלי לוי אבקסיס: וחבר הכנסת סמוטריץ, חברת הכנסת שולי מועלם שאותה אתה מחליף עכשיו פנתה אלינו ללשכה ואמרה שהיא לא מסוגלת מצפונית לשבת בוועדה ולהצביע נגדי.

אורלי לוי אבקסיס: אני חייבת לומר שהיו עוד חברי כנסת נוספים כאלה, לכן היא שולחת את חבר הכנסת סמוטריץ שיחליף אותה, אולי אתה לא יודע שמצפונית היא לא מסוגלת, אבל זה מה שהיא אמרה לנו.

אורלי לוי אבקסיס: אין זה משנה מה ההחלטה שתתקבל פה, כאשר כולנו יודעים מה תתקבל.

אורלי לוי אבקסיס: אני אומרת לכם דבר אחד, אנחנו ניפגש בבחירות.

אורלי לוי אבקסיס: ירצה הציבור, הוא יפטר אותי.

אורלי לוי אבקסיס: אם יחשבו שאינני ראויה להיות נבחרת ציבור, אני אשמח לשים את המנדט שלי למבחן הציבור, אבל באותה מידה שיראה את הפרצוף של כל אחד ואחת מחברי הכנסת פה שהפכו להיות רובוטים של השיטה.

אורלי לוי אבקסיס: את השיטה הזאת אני אנסה לשנות.

אורלי לוי אבקסיס: ניפגש בבחירות.

רוברט אילטוב: זה תמיד נכון, ניפגש בבחירות.

יואב קיש: תודה רבה לחברת הכנסת אורלי לוי.

יואב קיש: נעבור להצבעה, ההצבעה תהיה שמית בהתאם לרישומים שנעשו על-ידי מנהלת הוועדה.

יואב קיש: כל מי שיקראו בשמו, זה אומר שהוא נכח מספיק מהזמן כדי להצביע.

יואב קיש: חברת הכנסת שלי יחימוביץ אני מבין שאת מחליפה את נציג המחנה הציוני כי אז את יכולה להצביע.

שלי יחימוביץ': אני המחנה הציוני.

יואב קיש: לפני שנתחיל את ההצבעה אני רוצה לומר כמה דברי סיכום.

יואב קיש: התחלתי ואמרתי שזו ישיבה קשה, ישיבה שלא קורית הרבה בכנסת, נדיר שהגענו למצב הזה וצר לי על כך.

יואב קיש: ניסיתי ככל יכולתי להימנע מהישיבה.

יואב קיש: הדבר הזה לצערי לא הצליח.

יואב קיש: יש חברת כנסת שמוערכת על-ידי רבים מהחברים ויש את הנושא הסיעתי שהוא המהות שלנו בדמוקרטיה הישראלית.

יואב קיש: לא היה עניין של טובה אישית, זה הובהר.

יואב קיש: מצד שני, גם הבהירה היטב חברת הכנסת אורלי לוי אבקסיס שהיא לא חלק מסיעת ישראל ביתנו.

יואב קיש: הנושא שאנחנו מצביעים עליו עכשיו זה האם אנחנו מקבלים את בקשתו של יושב-ראש הסיעה רוברט אילטוב להפריד את חברת הכנסת אורלי לוי מסיעתו.

רוברט אילטוב: להכריז כפורשת.

יואב קיש: להכריז על חברת הכנסת אורלי לוי אבקסיס כפורשת.

יואב קיש: כשאני בוחן את ההחלטה שלי ברמה האישית בהצבעה הזו, אני בוחן האם ההצבעה הזאת משקפת את המצב כפי שהוא ולפי זה אני מנהל את ההצבעה האישית שלי.

יואב קיש: אנחנו עוברים להצבעה, נא להקריא את השמות.

<אתי בן יוסף: חבר הכנסת יואב קיש?

יואב קיש: אני בעד.

<אתי בן יוסף: חבר הכנסת דוד ביטן?

דוד ביטן: בעד.

<אתי בן יוסף: חבר הכנסת דוד אמסלם אינו נוכח.

<אתי בן יוסף: חבר הכנסת נגוסה?

אברהם נגוסה: בעד.

אברהם נגוסה: בלב כבד.

שלי יחימוביץ': איך בסוף, אחרי זה, אתה מצביע בעד?

<אתי בן יוסף: חבר הכנסת אורן חזן?

אורן אסף חזן: בעד.

<אתי בן יוסף: חברת הכנסת נורית קורן?

נורית קורן: בעד.

נורית קורן: לבי אתך אבל על החלטות משלמים.

אורלי לוי אבקסיס: בכיף.

יואב קיש: אני מבקש לא להפריע באמצע הצבעה.

אורן אסף חזן: נורית, לא יפה.

<אתי בן יוסף: חברת הכנסת שלי יחימוביץ?

שלי יחימוביץ': נגד, ואני חושבת שההחלטה הזאת מבישה.

<אתי בן יוסף: חבר הכנסת דב חנין במקום חבר הכנסת טיבי.

דב חנין: בלב שלם, נגד.

<אתי בן יוסף: חבר הכנסת רועי פולקמן?

רועי פולקמן: בעד.

<אתי בן יוסף: חבר הכנסת סמוטריץ?

בצלאל סמוטריץ': בעד.

<אתי בן יוסף: חבר הכנסת בן צור?

יואב בן צור: בעד.

<אתי בן יוסף: חבר הכנסת אילטוב?

רוברט אילטוב: בעד.

<אתי בן יוסף: חבר הכנסת אורי מקלב?

אורי מקלב: בעד.

אורן אסף חזן: אדוני היועץ המשפטי, אני יכול לשאול שאלה?

יואב קיש: אנחנו באמצע הצבעה.

יואב קיש: בעד – 10

יואב קיש: נמנעים – אין

יואב קיש: בקשתו של חבר הכנסת רוברט אילטוב התקבלה ברוב של עשרה עם שני מתנגדים.

שלי יחימוביץ': בושה וחרפה.

יואב קיש: אנחנו עוברים להמשך סדר היום.

יואב קיש: ישיבה זו נעולה.